open-index/open-wikipedia-markdown huggingface dataset:
ചാല ഭഗവതി ക്ഷേത്രം

കണ്ണൂർ ജില്ലയിലെ എടക്കാട് പഞ്ചായത്തിൽ കണ്ണൂർ-കൂത്തുപറമ്പ് റോഡിനു വലതു വശത്തായി സ്ഥിതി ചെയ്യുന്ന ഒരു ഭഗവതി ക്ഷേത്രമാണ്  ***ചാല ഭഗവതി ക്ഷേത്രം***.പരശുരാമ മഹർഷിയാൽ പ്രതിഷ്ഠിതമായ നൂറ്റിയെട്ടു ദുർഗ്ഗാലയങ്ങളിൽ ഒന്നാണ് ഈ ക്ഷേത്രം എന്നാണ് വിശ്വാസം.മലബാർ ദേവസ്വത്തിന് കീഴിലുള്ള ക്ഷേത്രമാണ് ശ്രീ ചാല ഭഗവതി ക്ഷേത്രം.

## ഐതിഹ്യം
രാക്ഷസനായ ദാരികനെ വധിച്ചതിനു ശേഷമുള്ള ഭാവത്തോട് കൂടിയ ഭദ്രകാളിയെ ആണ് പരശുരാമ മഹർഷി ഇന്നത്തെ പടിഞ്ഞാറെ നടയിൽ ആദ്യമായി പ്രതിഷ്ഠിച്ചത്. കിഴക്ക് അഭിമുഖമായി പ്രതിഷ്ഠിച്ച ഭദ്രകാളിയുടെ മുഖത്ത് നിന്നും പ്രസരിച്ചിരുന്ന ഊർജ്ജ പ്രവാഹത്താൽ ക്ഷേത്രത്തിന്റെ മുൻഭാഗത്ത്‌ നോക്കെത്താദൂരത്തോളം വരുന്ന ജീവജാലങ്ങൾക്കും സസ്യലതാദികൾക്കും നാശം സംഭവിച്ചു. ജീവജാലങ്ങൾ താപം സഹിക്ക വയ്യാതെ പരവശരായത് കണ്ട പരശുരാമൻ ഭദ്രകാളിയുടെ രൌദ്രഭാവത്തിന്റെ തീക്ഷ്ണത കുറയ്ക്കുവാനായി ഭദ്രകാളി പ്രതിഷ്ഠക്ക് നേരെ മുന്നിലായി സൌമ്യ മൂർത്തിയായ ശ്രീ ദുർഗ്ഗാ ദേവിയെ പ്രതിഷ്ഠിച്ചു . സഹോദരിയെ മുന്നിൽ ദർശിച്ച ഭദ്രകാളി തന്റെ രൌദ്ര ഭാവം കുറച്ചുവെന്നാണ് ഐതിഹ്യം.

## ക്ഷേത്രദർശന രീതി
കിഴക്കേ നടയിലൂടെ ക്ഷേത്രത്തിലേക്ക് വരുന്ന ജനങ്ങൾ ക്ഷേത്രക്കുളത്തിൽ കുളിച്ചു ശുദ്ധി വരുത്തിവേണം ക്ഷേത്രത്തിലേക്ക് പ്രവേശിക്കാൻ. കിഴക്കേ നടയിൽ ആദ്യം ദുർഗ്ഗാഭഗവതിയെ ദർശിച്ച് പ്രദക്ഷിണം ചെയ്ത് തെക്ക് ഭാഗത്ത്‌ ശ്രീ പേരും തൃക്കോവിലപ്പനെ തൊഴുത്‌ (ശിവചൈതന്യം ) പടിഞ്ഞാറെ നടയിൽ എത്തുമ്പോൾ മാത്രമേ ശ്രീ ഭദ്രകാളി പ്രതിഷ്ഠ ദർശിക്കാനാവുകയുള്ളൂ. ദുഷ്ട രാക്ഷസനായ ദാരികനെ വധിച്ചിട്ടും തീരാത്ത പോർക്കലിയോട് കൂടി നിൽക്കുന്ന ദേവിയുടെ ചൈതന്യപൂർണ്ണമായ വിഗ്രഹം മുന്നിൽ നേരെ നിന്ന് തൊഴുവാനോ ശ്രീ കോവിലിന് മുന്നിലൂടെ മുറിച്ചു കടക്കുവാനോ പാടില്ലെന്ന് പറയപ്പെടുന്നു. ഇരുവശങ്ങളിൽ മാറിനിന്ന് സാഷ്ടാംഗം പ്രണമിച്ച്‌ കൊണ്ടു മാത്രമേ തൊഴാൻ പാടുള്ളൂ.

## അമ്മൂലമ്മ സന്നിധാനം
ക്ഷേത്രത്തിൻറെ മൂലസ്ഥാനമായ അമ്മൂപറമ്പ് എന്ന സ്ഥലം 500 മീറ്റർ ദൂരത്തിൽ പടിഞ്ഞാറു ഭാഗത്ത്‌ ചാല പന്ദ്രണ്ടുകണ്ടി എന്ന പ്രദേശത്തിന് സമീപം സ്ഥിതി ചെയ്യുന്നു. അമ്മയുടെ പറമ്പ് അമ്മൂപറമ്പ് ആയി എന്നാണു സ്ഥലകാല ചരിത്രം. ഈ പുണ്യസ്ഥലത്തെ കുറിച്ച് പല ഐതിഹ്യങ്ങളും പറയപ്പെടുന്നുണ്ട്. അതിലൊന്ന് ശ്രീ ചാല ഭഗവതി ക്ഷേത്രത്തിലെ ശ്രീ ഭദ്രകാളി തപസ്സിനായി തിരഞ്ഞെടുത്ത സ്ഥലം എന്നാണ്. അമ്മ ധ്യാനനിരതയായി ഇരുന്ന സ്ഥലമായതിനാൽ ഇവിടെ ക്ഷേത്രവും പൂജാവിധികളൊന്നും പാടില്ലെന്നും ഒരു നേരത്തെ നിവേദ്യവും, മാല ചാർത്തലും മതിയെന്ന് വിധിച്ചിട്ടുണ്ട്.

## ഉത്സവം
### പൂരമഹോത്സവം
എല്ലാ വർഷവും മീനമാസത്തിലെ പൂരം നാളുകളിൽ ശ്രീ ചാല ഭഗവതി ക്ഷേത്രത്തിലെ ഉത്സവം കൊണ്ടാടുന്നു. ഏഴ് ദിവസങ്ങളിലായി നടക്കുന്ന ഈ പൂരമഹോത്സവം ക്ഷേത്രം തന്ത്രി കാട്ടുമാഠം അവർകളുടെ മുഖ്യകാർമ്മികത്വത്തിൽ കൊടിയേറി ആറാട്ടോടെ സമാപിക്കുന്നു.ഇരട്ട തിടമ്പെഴുന്നള്ളത്ത്, അമ്മൂലമ്മ സന്നിധാനത്തിൽ എഴുന്നള്ളത്, ചാക്യാർ കൂത്ത്, കാലത്തിലരിയും പാട്ടും, ശ്രീ ഭൂതബലി, കളപൂജ, ഗ്രാമപ്രദക്ഷിണം, പള്ളിവേട്ട, അമ്മൂലമ്മ സന്നിധാനത്തിൽ കൂടിപിരിയൽ ചടങ്ങ്, നവകാഭിഷേകം, പൂരക്കുളി,ആറാട്ട്‌ എന്നീ ഭക്തിനിർഭരമായ ചടങ്ങുകൾ ഉത്സവ ദിവസങ്ങളുടെ പ്രത്യേകതയാണ്.

## പ്രധാന പ്രതിഷ്ഠകൾ
*പരാശക്തി ദുർഗ്ഗ ഭഗവതി
*ശ്രീ ഭദ്രകാളി
*പേരുംതൃക്കോവിലപ്പൻ

## പ്രധാന വഴിപാടുകൾ
*ഗുരുതീ പൂജ
*നിറമാല  

ചൊവ്വ, വെള്ളി ദിവസങ്ങളിലാണ് ഗുരുതീ പൂജ, നിറമാല എന്നീ വഴിപാടുകൾ നടക്കുന്നത്.

## അവലംബം

വർഗ്ഗം:കണ്ണൂർ ജില്ലയിലെ ക്ഷേത്രങ്ങൾ
വർഗ്ഗം:കേരളത്തിലെ ദുർഗ്ഗാക്ഷേത്രങ്ങൾ
നദീൻ ഗോർഡിമർ

ദക്ഷിണാഫ്രിക്കയിൽ ജനിച്ച  എഴുത്തുകാരിയാണ് **നദീൻ ഗോർഡിമർ**(1923 നവംബർ 20 - 2014 ജൂലൈ 13). 1991 ലെ സാഹിത്യത്തിനുള്ള നോബൽ സമ്മാനം നേടിയിട്ടുണ്ട്. നദീന്റെ കൃതികൾ പ്രധാനമായും ദക്ഷിണാഫ്രിക്കയിലെ വർണ്ണവിവേചനത്തെക്കുറിച്ചും വംശീയ പ്രശ്നങ്ങളെക്കുറിച്ചും പ്രതിപാദിയ്ക്കുന്നവയാണ്. വർണ്ണവിവേചനത്തിനെതിരേയുള്ള പ്രസ്ഥാനങ്ങളിൽ അവർ സജീവമായി പങ്കെടുത്തിരുന്നു.
## അവലംബം


വർഗ്ഗം:നോബൽ സമ്മാനം നേടിയ വനിതകൾ
വർഗ്ഗം:1923-ൽ ജനിച്ചവർ
വെയ്റ്റിങ്ങ് ഫോർ ഗോദോ

[thumb|250px|right|[ഇൻഡ്യ|ഇന്ത്യയിൽ ഡെറാഡൂണിലെ ഡൂൺ സ്കൂളിന്റെ "വെയ്റ്റിങ്ങ് ഫോർ ഗോദോ" അവതരണത്തിൽ, ഗോദോയെ കത്തുനിൽക്കുന്ന വ്ലാദിമിറും, എസ്ട്രാഗണും]] 

സാമുവൽ ബെക്കറ്റ് എഴുതിയ 'അസംബന്ധ'-നാടകമാണ്  **വെയ്റ്റിങ്ങ് ഫോർ ഗോദോ** (Waiting for Godot - ഗോദോയെ കാത്ത്).  ആരെന്നറിയാത്ത ഗോദോ എന്നയാൾക്കു വേണ്ടി സുഹൃത്തുക്കളായ വ്ലാദിമിർ, എസ്ട്രാഗൻ എന്നിവരുടെ അനന്തവും ഫലശൂന്യവുമായ കാത്തിരിപ്പാണ് ഇതിൽ ചിത്രീകരിക്കപ്പെടുന്നത്.  ഇരുപതാം നൂറ്റാണ്ടിലെ ഏറ്റവും ശ്രദ്ധേയമായ ഇംഗ്ലീഷ് ഭാഷാ നാടകമായി ഇതു തെരഞ്ഞെടുക്കപ്പെട്ടിട്ടുണ്ട്.  

ബെക്കെറ്റ് ഫ്രഞ്ചു ഭാഷയിൽ എഴുതിയ മൂലരചനയ്ക്ക് അദ്ദേഹം തന്നെ നിർവഹിച്ച ഇംഗ്ലീഷ് പരിഭാഷയുടെ പേരാണ് "വെയ്റ്റിങ്ങ് ഫോർ ഗോദോ".   "രണ്ടംഗങ്ങളുള്ള ഒരു ശുഭ-ദുരന്തനാടകം" (A tragicomedy in two acts) എന്ന ഉപശീർഷകവും അദ്ദേഹം ഇംഗ്ലീഷ് പരിഭാഷയിൽ മാത്രം സ്വീകരിച്ചിട്ടുണ്ട്.  ഫ്രെഞ്ചിലെ മൂലരചന 1948 ഒക്ടോബർ 9-നും 1949 ജനുവരി 29-നും ഇടയ്ക്ക് എഴുതിയതാണ്.  പാരിസിൽ നടന്ന ആദ്യാവതരണം 1953 ജനുവരി 5-നായിരുന്നു. നാടകത്തിൽ 'പോസോ' എന്ന കഥാപാത്രത്തിന്റെ വേഷമിടുകകൂടി ചെയ്ത റോജർ ബ്ലിൻ ആയിരുന്നു രംഗാവതരണം സൃഷ്ടിച്ചത്.

ഗോദോയ്ക്കു വേണ്ടിയുള്ള കാത്തിരിപ്പിനെ സംബന്ധിക്കുന്ന ഈ നാടകത്തിൽ ഗോദോയുടെ അസാന്നിദ്ധ്യം ഉൾപ്പെടെ നാടകത്തിന്റെ പല ഘടകങ്ങളും അതിന്റെ കണക്കില്ലാത്ത വ്യാഖ്യാനങ്ങൾക്കു കാരണമായിട്ടുണ്ട്.  ഗോദോ ദൈവത്തിന്റെ പ്രതീകമാണെന്നും ഒരിക്കലും വന്നെത്താത്ത ദൈവികരക്ഷയ്ക്കു വേണ്ടിയുള്ള കാത്തിരിപ്പിന്റെ ചിത്രീകരണമാണ് ഈ നാടകമെന്നും കരുതുന്നവരുണ്ട്.  എങ്കിലും ഗോദോ ദൈവത്തെ സൂചിപ്പിക്കുന്നു എന്ന വ്യാഖ്യാനത്തെ ബെക്കറ്റ് സ്വയം തള്ളിപ്പറഞ്ഞിട്ടുണ്ട്.  ഗോദോ ദൈവമായിരുന്നെങ്കിൽ താൻ ദൈവം എന്ന പേരു തന്നെ ഉപയോഗിക്കുമായിരുന്നു എന്നാണ് അദ്ദേഹത്തിന്റെ നിലപാട്. 

## അവലംബം


വർഗ്ഗം:ഇംഗ്ലീഷ് നാടകങ്ങൾ
മദായിൻ സ്വാലിഹ്

സൗദി അറേബ്യയിലെ അൽ ഉലയിൽ മരുഭൂമിയിലെ കൂറ്റൻ പാറകളാണ് **മദായിൻ സ്വാലിഹ്**. 2008-ൽ ഇവ യുനെസ്കോ ലോകപൈതൃകപട്ടികയിൽ സ്ഥാനം നേടി. സൗദി അറേബ്യയിൽ ലോകപൈതൃക പട്ടികയിൽ സ്ഥാനം നേടുന്ന പ്രഥമസ്ഥലമാണ് മദായിൻ സ്വാലിഹ്. കാനഡയിൽ നടന്ന ലോക ഹെറിറ്റേജ് കമ്മിറ്റി യോഗത്തിലാണ് ഇതു സംബന്ധിച്ച് പ്രഖ്യാപനം ഉണ്ടായത്. 

മദീനയിൽ നിന്ന് 300 കിലോമീറ്റർ വടക്ക് അൽ ഉലയിൽ നിന്ന് 22 കിലോമീറ്റർ ദൂരത്താണ് മദായിൽ സ്വാലിഹിന്റെ സ്ഥാനം. പതിമൂന്നര കിലോമീറ്റർ ചുറ്റളവിലുള്ള ഈ പ്രദേശത്ത് ചെറുതും വലുതുമായ 132 പാറകൾ തുരന്നുണ്ടാക്കിയിരിക്കുന്നു. പ്രവേശന ഭാഗത്തായുള്ള കൂറ്റൻ ശവക്കല്ലറകൾ ക്രിസ്തുവിന് മുമ്പ് ഒന്നാം നൂറ്റാണ്ടിൽ നിർമ്മിച്ചവയാണ്. ഈ കല്ലറകളും ഇവിടുത്തെ കിണറുകളും നബ്തികളുടെ വാസ്തു, ശിൽപ നിർമ്മാണ നൈപുണ്യം വ്യക്തമാക്കുന്നു. നബ്തിയൻ സംസ്‌ക്കാരത്തിന് മുമ്പുള്ള 50 ലിഖിതങ്ങളും ചിത്രകലകളും ഇവിടെ ദൃശ്യമാണ്. 

മദീനയിൽ നിന്നും 370 KM ഉണ്ട് അൽ ഉലയിലേക്ക് അവിടെ നിന്നും 22 km ഉണ്ട് മദാഇൻ സാലിഹിലേക്ക്.

## വാസ്‌തുശൈലി

നബാറ്റൻ സ്ഥിതി ചെയ്യുന്ന ഹെഗ്ര ക്രിസ്തു വർഷം ഒന്നാം നൂറ്റാണ്ടിൽ ആണ് നിലവിൽ വന്നിട്ടുള്ളതു , ഇത് അന്ന് നിലനിന്നിരുന്ന ഒരു ഒരു ജനവാസ്ഥ സ്ഥലം ആയിരുന്നു അവിടെ ഒരു മരുപ്പച്ചയും ഉണ്ടായിരുന്നു. കല്ലുകൾ കൊത്തിയാണ് കെട്ടിടങ്ങൾ പണിതിരുന്നത്, ഇന്ന് അവശേഷിക്കുന്നവ 4 എണ്ണം ആണ്, ഇതിൽ 131 കല്ലിൽ കൊത്തിയെടുത്ത ശവകുടീരങ്ങൾ ഉണ്ട്, ഇത് ഏകദേശം 13.4 കിലോമീറ്റര് വിസ്തൃതിയിൽ വ്യാപിച്ചു കിടക്കുകയാണ്,  ഇതിൽ പലതിലും നബാറ്റൻ ശിലാ ചിത്രങ്ങൾ ആലേഖനം ചെയ്തിട്ടുമുണ്ട്. പ്രതേകതകൾ ഒന്നും ഇല്ലാത്ത രണ്ടായിരത്തോളം മറ്റു കല്ലറകളും ഇതിന്റെ ഭാഗമായി ഉണ്ട്. കല്ലറകളിൽ അവയിൽ അടക്കം ചെയ്തവരെ കുറിച്ചും കല്ലറ പണിത കല്ലാശാരിയുടെയും വിവരങ്ങൾ കാണാം. വീടുകൾ മതിലുകൾ എന്നിവ പണിയാൻ ഉപയോഗിച്ചിരിക്കുന്ന മുഖ്യ വസ്തു വെയിലിൽ ചുട്ടു എടുത്തിട്ടുള്ള മണ്ണ് കട്ടകൾ ആണ് .

## ചിത്രശാല

Madain Saleh (6720497611).jpg
Madain Saleh (6811791359).jpg
Madain Saleh (6726249189).jpg
Al-Hijr Archaeological Site (Madâin Sâlih)-114618.jpg
File:Al-Hijr Archaeological Site (Madâin Sâlih)-114607.jpg


## അവലംബം

## പുറത്തേക്കുള്ള കണ്ണികൾ

* ചിത്രങ്ങൾ ഔദ്യോഗിക വെബ്സൈറ്റിൽ
*World Heritage listing submission
*Photo gallery at nabataea.net
*Personal website on Hegra (Madain Saleh) (picture, text, map, video and sound) at hegra.fr
*Photos  from Mauritian photographer Zubeyr Kureemun 
*Historical Wonder  by Mohammad Nowfal
*Saudi Arabia's Hidden City from France24
*Madain Salah: Saudi Arabia's Cursed City

വർഗ്ഗം:യുനെസ്കോ ലോകപൈതൃകസ്ഥാനങ്ങൾ
വർഗ്ഗം:സൗദി അറേബ്യയിലെ പുരാതന നിർമ്മിതികൾ
സെന്റ് എഡ്വേഡ് ചർച്ച്, മക്ലസ്ഫീൽഡ്

ലണ്ടനിൽ ഷീഷെയറിലെ മക്ലസ്ഫീൽഡിലുള്ള ഒരു കത്തോലിക്കാ ദേവാലയമാണ് **സെന്റ് എഡ്വേഡ്സ് ചർച്ച്**. ഷ്രേസ്ബറി രൂപതയുടെ കീഴിലായി സൗത്ത് മക്ലസ്ഫീൽഡിലാണ് ദേവാലയം സ്ഥിതി ചെയ്യുന്നത്. 

1938 ജൂൺ 15-നാണ് ഇപ്പോഴുള്ള ദേവാലയ നിർമ്മാണം ആരംഭിച്ചത്. സെന്റ് എഡ്വേഡിനോടുള്ള ഓർമ്മ നിലനിർത്താനായി എഡ്വേഡ് ലോമാസാണ് ദേവാലയം നിർമ്മിച്ചു നൽകിയത്. രണ്ടാം ലോക മഹായുദ്ധത്തിനു മുൻപായി 1939 ഏപ്രിൽ 26-ന് ദേവാലയ നിർമ്മാണം പൂർത്തീകരിച്ചു. 

## അവലംബം

## പുറത്തേക്കുള്ള കണ്ണികൾ
* 

വർഗ്ഗം:ഇംഗ്ലണ്ടിലെ ക്രിസ്ത്യൻ പള്ളികൾ
ലിയോൺ ഡുഗിറ്റ്

ഫ്രാൻസിലെ പ്രസിദ്ധനായ നിയമ സൈദ്ധാന്തികനായിരുന്നു **ലിയോൺ ഡുഗിറ്റ്** (1859 - 1928). രാഷ്ട്രീയതത്ത്വശാസ്ത്രരംഗത്തും ഇദ്ദേഹം മികച്ച സംഭാവനകൾ നൽകിയിട്ടുണ്ട് 1859 ഫെബ്രുവരി 4-ന് ഫ്രാൻസിലെ ലിബോണിൽ (Libourne) ജനിച്ചു. ബോർദൊ (Bordeaux) സർവകലാശാലയിൽ നിയമവിദ്യാഭ്യാസം പൂർത്തിയാക്കിയശേഷം 1886 മുതൽ അവിടെത്തന്നെ ദീർഘകാലം അധ്യാപകനായി സേവനമനുഷ്ഠിച്ചു. സർവകലാശാലയിലെ നിയമ ഫാക്കൽറ്റിയുടെ ഡീൻ പദവിയിലെത്താനും ഇദ്ദേഹത്തിനു കഴിഞ്ഞു. ഫ്രാൻസിൽ നിയമ സൈദ്ധാന്തികനെന്ന നിലയിൽ അംഗീകരിക്കപ്പെട്ടിരുന്ന ഇദ്ദേഹം ഭരണഘടനാ നിയമത്തെക്കുറിച്ചും നിയമശാസ്ത്രത്തെക്കുറിച്ചും ഗ്രന്ഥരചന നടത്തി. രാഷ്ട്രീയതത്ത്വചിന്താപരമായ ഗ്രന്ഥങ്ങളും ഇദ്ദേഹം രചിച്ചിട്ടുണ്ട്. നിയമം, സ്റ്റേറ്റ്, സമൂഹം, പരമാധികാരസ്ഥാനം (soverign) എന്നീ മേഖലകളെക്കുറിച്ച് ഇദ്ദേഹത്തിന്റെ ഗ്രന്ഥങ്ങളിൽ വിശദമായ അപഗ്രഥനം ലഭ്യമാണ്.

## പ്രധാനകൃതികൾ

*ട്രെയിറ്റി ദെ ഡ്രോയിറ്റ് കോൺസ്റ്റിറ്റ്യുഷണൽ (Traite de droit constitutionnel, 3 വാല്യം, 1927-30) 
*ജീൻ ജാക്വസ് റൂസ്സോ, കാന്റ് എറ്റ് ഹെഗെൽ (Jean Jacques Rousseau,Kant et Hegal , 1918) 
*ലോ ഇൻ ദ മോഡേൺ സ്റ്റേറ്റ് (ഇംഗ്ലീഷ് തർജുമ, 1921) 
എന്നിവയാണ് ഇദ്ദേഹത്തിന്റെ പ്രധാനകൃതികൾ.

## പുറത്തേക്കുള്ള കണ്ണികൾ
*http://www.marxists.org/archive/pashukanis/1925/xx/duguit.htm
*http://www.britannica.com/EBchecked/topic/173200/Leon-Duguit
*http://www.scribd.com/doc/44072001/Leon-Duguit
എൻറിക് പെന്യാ നിയെതോ

മെക്സിക്കോയുടെ നിയുക്ത പ്രസിഡന്റാണ് **എൻറിക് പെന്യാ നിയെതോ**(ജനനം :ജൂലൈ 20 1966). ഇൻസ്റ്റിറ്റ്യൂഷണൽ റെവല്യൂഷണറി പാർടിയുടെ (പിആർഐ) പ്രതിനിധിയായാണ് എൻറിക് പെന്യാ നിയെതോ തെരഞ്ഞെടുപ്പിൽ മത്സരിച്ചത്. 71 വർഷം രാജ്യം അടക്കിഭരിച്ച പിആർഐ 12 വർഷത്തെ ഇടവേളയ്ക്കുശേഷമാണ് അധികാരത്തിൽ തിരിച്ചെത്തുന്നത്. 
## ജീവിതരേഖ
2005 മുതൽ 2011 വരെ മെക്സിക്കോ സിറ്റിയുടെ ഗവർണറായിരുന്നു.

## പ്രസിഡന്റ് തെരഞ്ഞെടുപ്പ് 2012
നാൽപ്പത്തഞ്ചുകാരനായ നിയെതോയ്ക്ക് 38 ശതമാനത്തോളം വോട്ട് ലഭിച്ചപ്പോൾ രണ്ടാമതെത്തിയ ഡെമോക്രാറ്റിക് റെവല്യൂഷൻ പാർടിയുടെ (പിആർഡി) മാനുവൽ ലോപസ് ഒബ്രാദോർ 31 ശതമാനം വോട്ട് നേടി. 12 വർഷമായി രാജ്യം ഭരിക്കുന്ന വലതുപക്ഷ നാഷണൽ ആക്ഷൻ പാർടിയുടെ ജോസഫിന വാസ്കെസ് മോത്ത 25 ശതമാനം വോട്ടോടെ മൂന്നാംസ്ഥാനത്തായി. ഇതാദ്യമായാണ് മെക്സിക്കോയിൽ പ്രസിഡന്റ് തെരഞ്ഞെടുപ്പിൽ പ്രധാന കക്ഷികളിൽ ഒന്നിന്റെ സ്ഥാനാർഥിയായി വനിത മത്സരിക്കുന്നത്. അധികാരത്തിൽ തിരിച്ചുവന്നെങ്കിലും പാർലമെന്റിൽ പിആർഐക്ക് സീറ്റുകൾ നഷ്ടപ്പെടും എന്നാണ് സൂചന. 80 ശതമാനം വോട്ട് എണ്ണിയപ്പോൾ പിആർഐ-ഗ്രീൻ പാർടി സഖ്യത്തിന് കോൺഗ്രസിൽ 37 ശതമാനം വോട്ടേയുള്ളൂ. മൂന്നുവർഷംമുമ്പ് നടന്ന കഴിഞ്ഞ തെരഞ്ഞെടുപ്പിൽ സഖ്യത്തിന് 46 ശതമാനം വോട്ട് ലഭിച്ചിരുന്നു. ജാലിസ്കോ, ചിയാപാസ് സംസ്ഥാനങ്ങളുടെ ഗവർണർ സ്ഥാനം തിരിച്ചുപിടിക്കാൻ പിആർഐക്ക് കഴിഞ്ഞു. എന്നാൽ, ഒബ്രാദോറിന്റെ നാടായ തബാസ്കോയിൽ പിആർഡിയാണ് മുന്നിൽ. മെക്സിക്കോ സിറ്റി മേയറായിരുന്ന ഒബ്രാദോർ 2006ലെ തെരഞ്ഞെടുപ്പിൽ ചെറിയ വ്യത്യാസത്തിനാണ് നിലവിലെ പ്രസിഡന്റ് ഫെലിപ്പെ കാൽഡറോണിനോട് പരാജയപ്പെട്ടത്. തെരഞ്ഞെടുപ്പിൽ ക്രമക്കേട് ആരോപിച്ച് ലക്ഷക്കണക്കിന് ജനങ്ങൾ തെരുവിലിറങ്ങിയത് അന്ന് മെക്സിക്കോയെ ആഴ്ചകളോളം സ്തംഭിപ്പിച്ചിരുന്നു. 
## അവലംബം

## പുറം കണ്ണികൾ
* Enrique Peña Nieto's profile  in the Mexico 2012 Election  official website
* Official personal website
* Biography by CIDOB  (Spanish)

വർഗ്ഗം:മെക്സിക്കൻ പ്രസിഡന്റുമാർ
വർഗ്ഗം:1966-ൽ ജനിച്ചവർ
ഡെക്കാൺ ഹെറാൾഡ്

ബാംഗ്ലൂരിൽ നിന്ന് പ്രസിദ്ധീകരിക്കുന്ന ഒരു ഇംഗ്ലീഷ് ദിനപത്രമാണ് **ഡെക്കാൺ ഹെറാൽഡ്**. 1948-ൽ ബാംഗ്ലൂരിൽ നിന്ന് പ്രസിദ്ധീകരണം ആരംഭിച്ച ഡെക്കാൺ ഹെറാൾഡ് കർണാടക സംസ്ഥാനത്തെ ഏറ്റവും പഴക്കം ചെന്ന ഇംഗ്ലീഷ് പത്രമാണ്. മലയാളിയും വിഖ്യാത പത്രപ്രവർത്തകനുമായ പോത്തൻ ജോസഫ് ആയിരുന്നു പ്രഥമ പത്രാധിപർ. സ്വാതന്ത്ര്യസമരസേനാനിയും, പി.എസ്.പി. നേതാവും രാജ്യസഭാംഗവുമായിരുന്ന സി.ജി.കെ. റെഡ്ഡിയുടെ നേതൃത്വത്തിൽ പ്രിന്റേഴ്സ് ലിമിറ്റഡ് എന്ന സ്ഥാപനത്തിന്റെ ആഭിമുഖ്യത്തിലാണ് ഡെക്കാൺ ഹെറാൾഡ് ആരംഭിച്ചത്. അക്കാലത്ത് കർണാടകയിൽ ഇംഗ്ലീഷ് പത്രങ്ങൾ ഇല്ലായിരുന്നു. അതിനാൽ, ഡെക്കാൺ ഹെറാൾഡിന്റെ പ്രചാരം വളരെവേഗം വർധിച്ചു. പ്രജാവാണി എന്ന കന്നട ഭാഷാ പത്രവും ഒപ്പം ആരംഭിച്ചു. സംയുക്ത കർണാടകത്തിനുവേണ്ടിയുള്ള പ്രക്ഷോഭത്തിന് ഡെക്കാൻ ഹെറാൾഡ് പിന്തുണ നൽകിയിരുന്നു. ആദ്യ കാലങ്ങളിൽ കേരളത്തിനുവേണ്ടി പ്രത്യേക പതിപ്പ് പ്രസിദ്ധീകരിച്ചിരുന്നു. ഹിന്ദുസ്ഥാൻ ടൈംസിലും, ഇൻഡ്യൻ എക്സ്പ്രസിലും *ഓവർ എ കപ്പ് ഒഫ് റ്റീ* എന്ന പംക്തിയിലൂടെ പ്രസിദ്ധനായ പോത്തൻ ജോസഫിന്റെ പത്രാധിപത്യമാണ് ഡെക്കാൺ ഹെറാൾഡിനെ കർണാടകയിലെ മുൻനിരപ്പത്രങ്ങളിലൊന്നായി വളർത്തിയത്. പോത്തൻ ജോസഫിനുശേഷം വി.ബി. മേനോൻ, ടി.എസ്. രാമചന്ദ്രറാവു എന്നിവർ പത്രാധിപരായി പ്രവർത്തിച്ചിട്ടുണ്ട്. ഇപ്പോൾ കർണാടക സംസ്ഥാനത്തെ ഏറ്റവും പ്രചാരമുള്ള ഇംഗ്ലീഷ് ദിനപത്രം ഡെക്കാൺ ഹെറാൾഡ് ആണ്.

## പുറത്തേക്കുള്ള കണ്ണികൾ
*http://www.deccanheraldepaper.com/ 
*http://www.e-paperview.com/epaper-deccan-herald.html 
*http://www.indiapress.org/gen/news.php/Deccan_Herald/
ദേശീയ മൺസൂൺ ദൗത്യം

എർത്ത് സിസ്റ്റം സയൻസ് ഓർഗനൈസേഷനു (ESSO) കീഴിൽ അഞ്ചു വർഷത്തേക്ക് ദേശീയ മൺസൂൺബ്ദൌത്യം തുടങ്ങുന്നതിന് സാമ്പത്തിക കാര്യങ്ങൾക്കുള്ള കാബിനറ്റ് കമ്മിറ്റി അനുമതി നൽകി. ഈ ദൌത്യത്തിന് അഞ്ചു വര്ഷത്തേക്ക് നാനൂറു കോടി രൂപയുടെ ബജറ്റ് ഉണ്ട്.

## ഉദ്ദേശങ്ങൾ
*ദേശീയവും അന്തർദേശീയവുമായ വിദ്യാഭ്യാസ –ഗവേഷണ – വികസന സംഘടനകളും മറ്റുമായി സഹകരിച്ച് തദ്ദേശീയ മൺസൂൺ പ്രവചനത്തെ കൂടുതൽ കൃത്യതയുള്ളതാക്കാനുള്ള രീതി ഉണ്ടാക്കിയെടുക്കാനുള്ളതാണ്.

* പതിനഞ്ചു ദിവസംവരേയ്ക്കുള്ള ഹ്രസ്വ-മദ്ധ്യകാല പ്രവചന രീതിയും(ഇതു കോർത്തിണക്കുന്നത് നാഷണൽ സെൻറർ ഫോർ മീഡിയം റേഞ്ച് വെദർ ഫോകാസ്റ്റിങ്(NCMRWF)/ESSO വുമാണ്). പതിനാറു ദിവസം മുതൽ ഒരു ഋതുവരെ നീളുന്ന ദീർഘകാല പ്രവചന രീതിയും (ഇത് കോർത്തിണക്കുന്നത് ഇന്ത്യൻ ഇൻറ്റിറ്റ്യൂട്ട് ഓഫ് ട്രോപ്പിക്കൽ മീറ്റീരിയോളജി(IITM) പൂനെ/ESSOയാണ്).എന്നീ ആവശ്യങ്ങൾക്ക് നമ്മുടെ സ്വന്തം ഡൈനാമിക് മോഡെലിങ്ങ് ചട്ടക്കൂട് ഉണ്ടാക്കിയെടുക്കുക.

## മറ്റു വിവരങ്ങൾ
പൂനയിലെ ഇന്ത്യൻ ഇൻറ്റിറ്റ്യൂട്ട് ഓഫ് ട്രോപോളജിക്കൽ മീറ്റിരിയോളജി (IITM), യായിരിക്കും ഈ ദൌത്യത്തിന്റെ നോഡൽ ഏജൻസി 
2004 ലേയും 2009 ലേയും വരൾച്ച പ്രവചിക്കാൻ ഭാരതീയ കാലാവസ്ഥ പഠന വകുപ്പിനായില്ല(IMD). അപ്പോഴാണ് 2010ൽ ഇത്തരം  ഒരു ദൌത്യത്തിന്  നിർദ്ദേശം സമർപ്പി ച്ചത്. 2012 ഏപ്രിൽ അവസാനം അനുമതിയാവുകയും ചെയ്തു. 

ഇപ്പോൾ കാലാവസ്ഥ പ്രവചനത്തിന് സ്റ്റാറ്റിസ്റ്റിക്കൽ രീതിയാൺ ഉപയോഗിക്കുന്നത്. ഡൈനാമിക് ന്യൂമെറിക് രീതിയാണ് കൂടുതൽ കൃത്യതയുള്ളതും വേഗതയുള്ളതും.ഡൈനാമിക് രീതിയ്ക്ക് മഴയുടെ പ്രവചനം കൂടാതെ വരൾച്ചയെ കുറിച്ചും മഴക്കിടയിലെ ഇടവേളകളെ കുറിച്ചും പ്രവചിക്കാനാവും.

അന്തർദേശീയ ഡൈനാമിക് രീതികളായ അമേരിക്കയുടെ കാലവസ്ഥ പ്രവചന സങ്കേതവും ബ്രിട്ടന്റെ കാലാവസ്ഥ പഠന ആപ്പീസിന്റെ യൂണിഫൈഡ് മാതൃകയും ആധാരമാക്കിയായിരിക്കും നമ്മുടെ ദൌത്യം.

## അവലംബം


വർഗ്ഗം:പദ്ധതികൾ
സലിൽ ഭട്ട്

പ്രമുഖനായ ഭാരതീയ സാത്വിക വീണാ വാദകനാണ് **സലിൽ ഭട്ട്.** പ്രശസ്ത മോഹനവീണ വാദകൻ പത്മശ്രീ വിശ്വമോഹൻ ഭട്ടിന്റെ മകനാണ്.
## ജീവിതരേഖ
## ആൽബങ്ങൾ
സലിൽ ഭട്ടിന്റെ പുതിയ ആൽബങ്ങളായ സ്ലൈഡ് ടു ഫ്രീഡം 2 - മേക്ക് എ ബെറ്റർ വേൾഡ് കാനഡയിലെ ജുനോ അവാർഡിനു നാമ നിർദ്ദേശം ചെയ്യപ്പെട്ടിട്ടുണ്ട്. .

### പ്രധാന ആൽബങ്ങൾ
* റീവൈറ്റലൈസ്
* സ്വർശിഖർ
* സോപാൻ
* സ്ലൈഡ് ടു ഫ്രീഡം 1
* സ്ലൈഡ് ടു ഫ്രീഡം 2
* ഔട്ട് ഓഫ് ദി ഷാഡോസ്
* മുംബൈ ടു മ്യൂണിക്
* റിവൈവൽ ഓഫ് ഗവതി
* റിലാക്സ്
* കർണ്ണാടക വീണ ജുഗൽബന്ദി
* മോഹൻസ് വീണ

## പുരസ്കാരങ്ങൾ
* മഹാറാണ മേവാർ ഫൗണ്ടേഷൻ അവാർഡ്
* അഭിനവ് കലാ സമ്മാൻ
* മഹാകൽ സംഗീത് രത്ന
* ഇന്റർനാഷ്ണൽ അച്ചീവേഴ്സ് അവാർഡ്
* രാഗ് ഭവിഷ്യ സമ്മാൻ

## അവലംബം

## പുറം കണ്ണികൾ
*Official website 

വർഗ്ഗം:ഹിന്ദുസ്ഥാനി സംഗീതജ്ഞർ
വർഗ്ഗം:ഗിറ്റാർ വായനക്കാർ
ബേബിക്കുട്ടൻ

ഒരു മലയാള നാടക അഭിനേതാവും സംവിധായകനും ഗാനരചയിതാവും നാടകരചയിതാവുമാണ് **ബേബിക്കുട്ടൻ**. എഴുപതോളം നാടകങ്ങൾ രചിച്ചിട്ടുള്ള ഇദ്ദേഹം മികച്ച നാടകകൃത്തിനുള്ള സംസ്ഥാന അവാർഡടക്കം നിരവധി പുരസ്കാരങ്ങൾ നേടിയിട്ടുണ്ട്. മലയാള നാടകപ്രതിഭയായിരുന്ന തേവലക്കര കുഞ്ഞൻ പിള്ളയുടെ രണ്ടാമത്തെ മകനാണ് ബേബിക്കുട്ടൻ. ഹാസ്യതാരമായി തുടക്കമിട്ട ഇദ്ദേഹം നവചേതനയുടെ *മഹാറാണി* എന്ന നാടകത്തിൽ ആറു വേഷത്തിൽ അഭിനയിച്ചു. തുടർന്നാണ് ഗാനരചനയിലും നാടകരചനയിലും പ്രവേശിച്ചത്. തൂലിക എന്ന പേരിൽ നാടകസമിതി രൂപീകരിച്ചു. തകഴിയുടെ ചെമ്മീൻ നാടകമായി അവതരിപ്പിച്ചു. ഈ നാടകം അഞ്ചു സംസ്ഥാന പുരസ്കാരങ്ങൾ നേടി. 2002-ൽ ഇദ്ദേഹത്തിനു കേരള സംഗീതനാടക അക്കാദമി പുരസ്കാരം ലഭിച്ചു. 

## പുരസ്കാരങ്ങൾ
* കേരള സംഗീതനാടക അക്കാദമി പുരസ്കാരം (2002)

## അവലംബം

## പുറത്തേക്കുള്ള കണ്ണികൾ

വർഗ്ഗം:കേരള സംഗീത നാടക അക്കാദമി പുരസ്കാരം ലഭിച്ചവർ
വർഗ്ഗം:മലയാളനാടകനടന്മാർ
വർഗ്ഗം:മലയാളനാടകകൃത്തുക്കൾ
വർഗ്ഗം:മലയാളനാടക സംവിധായകർ
വർഗ്ഗം:മലയാളനാടക ഗാനരചയിതാക്കൾ
പി. സുന്ദരയ്യ

കമ്മ്യൂണിസ്റ്റ് പാർട്ടി ഓഫ് ഇന്ത്യ മാർക്സിസ്റ്റിന്റെ സ്ഥാപകനേതാക്കളിലൊരാളും തെലുങ്കാന സമരസേനാനിയുമായിരുന്നു **പി. സുന്ദരയ്യ** എന്ന **പുച്ചാലപ്പള്ളി സുന്ദരയ്യ .**

(1 മെയ് 1913 – 19 മെയ് 1985) . ആന്ധ്രാപ്രദേശുകാരനായ ഇദ്ദേഹം സഖാവ് പി.എസ് എന്നാണ് അറിയപ്പെട്ടിരുന്നത്. കമ്മ്യൂണിസ്റ്റ് ആശയങ്ങളിൽ ആകൃഷ്ടനായ സുന്ദരയ്യ സുന്ദരരാമി റെഡ്ഡി എന്ന തന് പേരിലെ ജാതിയെ സൂചിപ്പിക്കുന്ന ഭാഗം മാറ്റി സുന്ദരയ്യ എന്നാക്കി. ദരിദ്ര ജനവിഭാഗങ്ങൾക്കുവേണ്ടി എന്നും നിലകൊണ്ട സുന്ദരയ്യ തെലുങ്കാന സമരത്തിന്റെ ഭാഗമായി ഉണ്ടായ സായുധ സമരങ്ങളിൽ നേരിട്ട് പങ്കെടുത്ത വ്യക്തിയാണ്.
 
ആദ്യകാല ഇന്ത്യൻ കമ്മ്യൂണിസ്റ്റുകളിലൊരാളായ അമീർ ഹൈദർഖാൻ ആണ് സുന്ദരയ്യയെ രാഷ്ട്രീയത്തിലേക്ക് കൊണ്ടുവരുന്നത്. കമ്മ്യൂണിസ്റ്റ് പാർട്ടിയിൽ ചേർന്ന അന്നുമുതൽ തന്റെ ജീവിതവും, പരമ്പരാഗതമായി ലഭിച്ച സ്വത്തുക്കളും ജനസേവനത്തിനും, പാർട്ടിക്കും വേണ്ടി ചിലവഴിച്ചു. ആന്ധ്രപ്രദേശിൽ നല്ല അടിത്തറയുള്ളൊരു കർഷകപ്രസ്ഥാനം കെട്ടിപ്പടുക്കുന്നതിൽ സുന്ദരയ്യ മുഖ്യ പങ്കു വഹിച്ചു. കർഷകപ്രശ്നങ്ങൾക്കുപരി പലയിടങ്ങളിലായി ചിതറികിടന്നിരുന്ന തെലുങ്കുഭാഷ സംസാരിക്കുന്നവരെ ഒരുമിച്ചു കൂട്ടി വിശാലാന്ധ്ര എന്ന പുതിയ ഭാഷാ സംസ്ഥാനത്തിനുവേണ്ടി പരിശ്രമിച്ചു.

തെലുങ്കാനസമരം പിൻവലിച്ചതിനുശേഷം  ഇന്ത്യയിൽ ജനകീയജനാധിപത്യവിപ്ലവം എന്ന പുതിയ കാഴ്ചപ്പാട് അനുസരിച്ച് പ്രവർത്തിക്കാൻ മോസ്കോയിൽ സ്റ്റാലിനുമായി നടത്തിയ ചർച്ചകളിൽ ഇന്ത്യൻ കമ്മ്യൂണിസ്റ്റ് പാർട്ടി തീരുമാനിച്ചു. ഇതിന്റെ നേതൃത്വവും സുന്ദരയ്യക്കായിരുന്നു. 1952 ലെ പൊതു തിരഞ്ഞെടിനുശേഷം സുന്ദരയ്യ രാജ്യസഭയിലെ പ്രതിപക്ഷനേതാവായി മാറി. ഒന്നരപതിറ്റാണ്ടോളം ആന്ധ്രയിലെ കമ്മ്യൂണിസ്റ്റ് പ്രതിപക്ഷനേതാവെന്ന നിലയിൽ പ്രവർത്തിച്ചു. 1948 ൽ നടന്നതെലുങ്കാന  സമരം രാജ്യത്തിന്റെ മറ്റു ഭാഗങ്ങളിൽ വ്യാപി**പ്പിക്കാൻ കഴിയാതിരുന്നത് ജനകീയ ജനാധിപത്യ വിപ്ലവ സാദ്ധ്യതകൾ ഇല്ലാതാക്കിയെന്ന് അദ്ദേഹം എഴുതിയ തെലങ്കാന സമരം എന്ന പുസ്തകത്തിൽ പറയുന്നു.**

## ജീവചരിത്രം
### ആദ്യകാലം
1913 മെയ് 1 ന് ആന്ധ്രാപ്രദേശിലെ നെല്ലൂർ ജില്ലയിൽ അലങ്കാനിപാടിലാണ് സുന്ദരയ്യ ജനിച്ചത്. ഒരു ജന്മി കുടുംബമായിരുന്നു സുന്ദരയ്യയുടേത്. സുന്ദരയ്യയ്ക്ക് ആറ് വയസ്സുള്ളപ്പോൾ അച്ഛൻ മരിച്ചു. സ്കൂൾ തല വുദ്യാഭ്യാസം കഴിഞ്ഞ് കോളേജിൽ ചേർന്ന അദ്ദേഹം 1930 ൽ 17ആം വയസ്സിൽ ഗാന്ധിജിയുടെ നിസ്സകരണ പ്രസ്ഥാനത്തിൽ പങ്ക് ചേരാൻ കോളേജ് വിട്ടു. കോൺഗ്രസ് സോഷ്യലിസ്റ്റ് പാർട്ടിയിൽ അംഗത്വമെടുത്ത അദ്ദേഹം ഉടൻ തന്നെ അതിന്റെ സെക്രട്ടറിയായി തിരഞ്ഞെടുക്കപ്പെട്ടു.

### കമ്മ്യുണിസ്റ്റ് പാർട്ടിയിൽ
ആദ്യകാല കമ്മ്യൂണിസ്റ്റ് നേതാക്കളിലൊരാളായിരുന്ന അമീർ ഹൈദർ ഖാന്റെ നിർദ്ദേശപ്രകാരമാണ് കമ്മ്യൂണിസ്റ്റ് പാർട്ടി നിരോധിക്കപ്പെട്ടിരുന്ന രണ്ടാം ലോക മഹായുദ്ധ കാലത്ത് സുന്ദരയ്യ കമ്മ്യൂണിസ്റ്റ് പാർട്ടി അംഗമാകുന്നത്. അക്കാലത്ത് കേരളത്തിൽ നിന്നുള്ള കമ്മ്യൂണിസ്റ്റു നേതാകളായ ഇ.എം.എസ്, പി. കൃഷ്ണപിള്ള മുതലായവരിൽ സുന്ദരയ്യ ആകൃഷ്ടനായിരുന്നു. 1936ൽ കമ്മ്യൂണിസ്റ്റ് പാർട്ടി ഓഫ് ഇന്ത്യയുടെ കേന്ദ്രകമ്മറ്റിയിൽ അംഗമായ അദ്ദേഹം ആ വർഷം തന്നെ ഓൾ ഇന്ത്യ കിസാൻ സഭയ്കക്ക് രൂപം നൽകി.

## അവലംബം

വർഗ്ഗം:സി.പി.ഐ.എം. നേതാക്കൾ
വർഗ്ഗം:സി.പി.ഐ.എം. ജനറൽ സെക്രട്ടറിമാർ
വർഗ്ഗം:1913-ൽ ജനിച്ചവർ
സാഹിത്യവാരഫലം

സാഹിത്യവിമർശകൻ എം. കൃഷ്ണൻ നായർ മലയാളത്തിൽ എഴുതിയിരുന്ന ഒരു പ്രതിവാരപംക്തിയായിരുന്നു **സാഹിത്യവാരഫലം**.  സാഹിത്യനിരൂപണങ്ങളുടെ ശുഷ്കശൈലിയിൽ നിന്നു വ്യത്യസ്തമായി സാധാരണവായനാക്കാരെ ആകർഷിക്കുന്ന മട്ടിൽ എഴുതപ്പെട്ടിരുന്ന ഈ പംക്തി ഏറെ ജനപ്രീതി നേടുകയും മൂന്ന് ആനുകാലികങ്ങളിലായി മുപ്പത്താറു വർഷം തുടരുകയും ചെയ്തു.  1969-ൽ മലയാളനാടുവാരികയിൽ ആരംഭിച്ച 'വാരഫലം' ആ വാരിക പ്രസിദ്ധീകരിക്കപ്പെടാതായതിനു ശേഷം ആദ്യം കലാകൗമുദിയിലും പിന്നീട് സമകാലീനമലയാളം വാരികയിലും തുടർന്നു.  2006 ഫെബ്രുവരി മാസത്തിൽ കൃഷ്ണൻ നായർ മരിക്കുന്നതിന് ഒരാഴ്ച മുൻപാണ് ഈ പംക്തി അവസാനം പ്രത്യക്ഷപ്പെട്ടത്.  സാധാരണവായനക്കാരുടെ സാഹിത്യകൗതുകത്തെ ലക്ഷ്യം വച്ച് എഴുതിയിരുന്ന 'വാരഫലം'  സാഹിത്യനിരൂപണമല്ലെന്ന് ഏറ്റുപറഞ്ഞ കൃഷ്ണൻ നായർ അതിനെ "ലിറ്റററി ജേർണലിസം" എന്നു വിശേഷിപ്പിച്ചു. 

സാഹിത്യവും ഇതരവിഷയങ്ങളുമായി ബന്ധപ്പെട്ട ചെറിയ കഥകളും അനുഭവാഖ്യാനങ്ങളും ചേർന്ന ഒരുതരം 'കൊളാഷ്' ആയി പ്രത്യക്ഷപ്പെട്ടിരുന്ന ഈ കോളത്തിന്റെ ജനപ്രീതിയുടെ കാരണം അതിന്റെ ഘടന തന്നെ ആയിരുന്നെന്നു വിലയിരുത്തപ്പെട്ടിട്ടുണ്ട്.  സാഹിത്യനിരൂപണങ്ങൾ ഇഷ്ടപ്പെടാതിരുന്ന ശരാശരി വായനക്കാരന് വാരഫലത്തിന്റെ ഈ ചേരുവ ഹൃദ്യമായി അനുഭവപ്പെട്ടു. ലോകസാഹിത്യത്തിലെ നായകശില്പങ്ങളുമായി മലയാളത്തിലെ രചനകളെ ചേർത്തുവച്ചു കൊണ്ട് മലയാളസാഹിത്യത്തിന്റെ താരതമ്യമായ ദരിദ്രാവസ്ഥയെ വായനക്കാരെ ബോദ്ധ്യപ്പെടുത്താൻ കൃഷ്ണൻ നായർ ശ്രമിച്ചു.  ഇതരസാഹിത്യങ്ങളിലെ എണ്ണപ്പെട്ട കൃതികളെ "മൂല്യനിർണ്ണയത്തിനു സഹായകമാവാത്ത വിധം സംഗ്രഹിച്ച് അവതരിപ്പിക്കുക വഴി വികലമായ ഒരാസ്വാദക സംസ്കാരത്തെ" അദ്ദേഹം സൃഷ്ടിച്ചതായി  വിമർശിക്കപ്പെട്ടിട്ടുണ്ടെങ്കിലും "സാധാരണ വായനക്കാരന് ഉത്തമ സാഹിത്യത്തിലേയ്ക്കുള്ള കിളിവാതിലായി പ്രവർത്തിക്കാൻ" ഈ പംക്തിയ്ക്കു കഴിഞ്ഞതായി ചൂണ്ടിക്കാണിക്കപ്പെട്ടിട്ടുണ്ട്.

## അവലംബം


വർഗ്ഗം:നിരൂപണങ്ങൾ
നോട്ടി പ്രൊഫസ്സർ

ബാബുരാജ് രചനയും ഹരിനാരായണൻ സംവിധാനവും നിർവ്വഹിച്ച് 2012-ൽ പുറത്തിറങ്ങിയ മലയാളചലച്ചിത്രമാണ് ***നോട്ടി പ്രൊഫസ്സർ***. ബാബുരാജ് തന്നെയാണ് ഈ ചിത്രത്തിലെ കേന്ദ്രകഥാപാത്രത്തെ അവതരിപ്പിച്ചിരിക്കുന്നത്. ലക്ഷ്മി ഗോപാലസ്വാമി, ഇന്നസെന്റ്, ലെന, ടിനി ടോം എന്നിവർ മറ്റ് പ്രധാനവേഷങ്ങളിൽ അഭിനയിച്ചിരിക്കുന്നു.

അന്ന അമല ഫിലിംസിന്റെ ബാനറിൽ അരുൺ ജോസ്, ശ്രീകാന്ത് പിള്ള എന്നിവർ ചേർന്നാണ് ഈ ചിത്രം നിർമ്മിച്ചിരിക്കുന്നത്. കലാസംഘം & കാസ് റിലീസ് ചിത്രം വിതരണം ചെയ്തിരിക്കുന്നു.

## അഭിനേതാക്കൾ
* ബാബുരാജ് – പ്രൊഫ. വിശ്വംഭരൻ
* ലക്ഷ്മി ഗോപാലസ്വാമി – വിശ്വംഭരന്റെ ഭാര്യ
* ഇന്നസെന്റ് – മുളവരിക്കൽ ഫ്രാൻസിസ്
* ലെന – ടെസ്സ
* ടിനി ടോം – ചാക്കോ, ടെസ്സയുടെ ഭർത്താവ്
* ജനാർദ്ദനൻ
* മാളവിക
* ധർമ്മജൻ – ത്രിലോകൻ
* പ്രവീൺ പ്രേം
* കലാശാല ബാബു
* ബാലചന്ദ്രൻ ചുള്ളിക്കാട് – ഡോക്ടർ
* കൃഷ്ണപ്രഭ

## സംഗീതം

## പുറത്തേക്കുള്ള കണ്ണികൾ
* ''നോട്ടി പ്രൊഫസ്സർ''  – മലയാളസംഗീതം.ഇൻഫോ
* ''നോട്ടി പ്രൊഫസ്സർ'' – m3db

വർഗ്ഗം:2012-ൽ പുറത്തിറങ്ങിയ മലയാളചലച്ചിത്രങ്ങൾ
സുന്ദരയ്യ വിജ്ഞാന കേന്ദ്രം

ഹൈദ്രാബാദിലുള്ള പ്രസിദ്ധമായ ഒരു ഗ്രന്ഥശാലയും ഗവേഷണ സ്ഥാപനവുമാണ് **സുന്ദരയ്യ വിജ്ഞാന കേന്ദ്രം**. പി സുന്ദരയ്യയുടെ ഓർമ്മയ്ക്കായ് പ്രവർത്തിക്കുന്ന സന്നദ്ധ സംഘടനയാണു 1988 ൽ ഈ  ഗ്രന്ഥശാലയ്ക് രൂപം നൽകിയത്.
## അവലംബം

## പുറം കണ്ണികൾ

* Official website of Sundarayya Vignana Kendram

വർഗ്ഗം:ഇന്ത്യയിലെ ഗ്രന്ഥശാലകൾ
വർഗ്ഗം:ഇന്ത്യയിലെ ഗവേഷണ സ്ഥാപനങ്ങൾ
അസോസ്പൈറില്ലം

പച്ചക്കറി കൃഷിയിൽ സസ്യങ്ങളുടെ വളർച്ചയെ ത്വരിതപ്പെടുത്തുന്ന ഒരു ജീവാണുവളമാണ് **അസോസ്പൈറില്ലം**. ഇവ അന്തരീക്ഷത്തിലുള്ള പാക്യജനകത്തെ നേരിട്ട് വലിച്ചെടുക്കുകയും അത് അമോണിയ ആക്കിമാറ്റി സസ്യങ്ങൾക്ക് ലഭ്യമാക്കുകയും ചെയ്യുന്നു. കൂടാതെ മണ്ണിൽ നിന്നും അലേയമൂലകങ്ങളെ ചെടികൾക്കു ഉപയോഗപ്രദമാകുന്ന രീതിയിൽ ഹോർമോണുകൾ ഉത്പാദിപ്പിച്ച് സസ്യങ്ങളുടെ വളർച്ചയെ ത്വരിതപ്പെടുത്തുവാനും സഹായിക്കുന്നു.

വർഗ്ഗം:വളങ്ങൾ
ശാരദ നദി

ആന്ധ്രാപ്രദേശിലെ വിശാഖപട്ടണം ജില്ലയിൽ നിന്നും ഉത്ഭവിച്ച് തെക്കുകിഴക്കായി ഒഴുകി ബംഗാൾ ഉൾക്കടലിൽ ചേരുന്ന ഒരു നദിയാണ് **ശാരദ നദി**. 700 ദശലക്ഷം ക്യു.മീറ്റർ പ്രതിവർഷം ജലപ്രവാഹമുള്ള ഈ നദിക്ക് 104 കിലോമീറ്റർ നീളമുണ്ട്. ഈ നദീതടത്തിൽ സ്ഥിതിചെയ്യുന്ന പ്രധാന നഗരങ്ങളാണ് വിശാഖപട്ടണം, അനകപ്പള്ളി, ഏലംചിലി എന്നിവ.

2,665 ചതുരശ്ര കിലോമീറ്ററാണ് നദീതടത്തിന്റെ വൃഷ്ടിപ്രദേശം. പൂർവ്വഘട്ടത്തിൽ ഏകദേശം1000 മീറ്റർ ഉയരത്തിൽനിന്നാണ് ഇത് താഴോട്ട് പതിക്കുന്നത്. കിഴക്കോട്ട് 122 കിലോമീറ്റർ ദൂരം സഞ്ചരിച്ച് ഈ നദി ബംഗാൾ ഉൾക്കടലിൽ ചേരുന്നു.
## അവലംബം
 

വർഗ്ഗം:ആന്ധ്രാപ്രദേശിലെ നദികൾ
പീറ്റർ ഹിഗ്‌സ്

പ്രമുഖനായ ബ്രിട്ടീഷ് സൈദ്ധാന്തിക ഭൗതിക ശാസ്ത്രഞ്ജനാണ് **പീറ്റർ ഹിഗ്‌സ് .**(ജനനം : 29 മേയ് 1929). ഹിഗ്സ് ബോസോൺ സംവിധാനം ആവിഷ്കരിച്ചതിനു 2013-ലെ ഭൗതികശാസ്ത്രത്തിനുള്ള നോബൽ സമ്മാനം ഫ്രാങ്കോയ്സ് ഇംഗ്ലർട്ടുമായി ഇദ്ദേഹം പങ്കിട്ടു.
## ജീവിതരേഖ
പീറ്റർഹിഗ്‌സ് ഇപ്പോൾ സ്‌കോട്ട്‌ലൻഡിന്റെ തലസ്ഥാനമായ എഡിൻബറോയിൽ വിശ്രമ ജീവിതത്തിലാണ്. ഹിഗ്‌സ് ബോസോൺ കണത്തെ ദൈവകണമെന്ന് വിളിക്കുന്നത് നിരീശ്വരവാദിയായ അദ്ദേഹത്തിന് ഇഷ്ടമല്ല.
## ഹിഗ്സ് ബോസോൺ
1964-ൽ പീറ്റർ ഹിഗ്‌സ് ഉൾപ്പെടെ ആറു ശാസ്ത്രജ്ഞരാണ് പ്രപഞ്ചത്തിൽ പിണ്ഡത്തിന് കാരണമായ അദൃശ്യമായ കണികാതലമുണ്ടെന്ന സിദ്ധാന്തത്തിന് രൂപം കൊടുത്ത, ഹിഗ്സ് ബോസോൺ എന്ന സങ്കൽപം മുന്നോട്ടുവച്ചത്. സംഘത്തിലുണ്ടായിരുന്ന ബ്രിട്ടീഷ് ശാസ്ത്രജ്ഞനായ പീറ്റർ ഹിഗ്സിന്റെ പേരിലെ "ഹിഗ്സും", ആൽബർട്ട് ഐൻസ്റ്റീന്റെ സഹപ്രവർത്തകനായിരുന്ന ഇന്ത്യൻ ഭൗതിക ശാസ്ത്രജ്ഞൻ സത്യേന്ദ്രനാഥ് ബോസിന്റെ പേരിൽനിന്നും "ബോസും" ചേർത്താണ് ആദികണത്തിന് "ഹിഗ്സ് ബോസോൺ" എന്ന് പേരിട്ടത്. "
സേണിൽ  'ദൈവകണ'ത്തിന്റ പ്രാഥമികരൂപം കണ്ടെത്തിയപ്രഖ്യാപനം നടക്കുമ്പോൾ ഹിഗ്‌സ് ബോസോണിന് ആ പേരു ലഭിക്കാൻ കാരണക്കാരിലൊരാളായ പീറ്റർ ഹിഗ്‌സും സദസ്സിലുണ്ടായിരുന്നു. മൗലികകണം കണ്ടെത്തിയെന്ന പ്രഖ്യാപനത്തെ കണ്ണീരോടെയാണ് അദ്ദേഹം വരവേറ്റത്. 'അസാധാരണമായ നേട്ടംതന്നെയാണിത്. എന്റെ ജീവിതകാലത്തിനുള്ളിൽത്തന്നെ അത് കണ്ടെത്താൻ കഴിഞ്ഞു.
## രാഷ്ട്രീയ നിലപാടുകൾ
2004 ൽ ഭൗതിക ശാസ്ത്രത്തിനുള്ള വുൾഫ് പ്രൈസ്  നിരസിച്ചു. ഇസ്രയേലിന്റെ പലസ്തീൻ നിലപാടുകളോട് പ്രതിഷേധിച്ചും ചടങ്ങിൽ അന്നത്തെ ഇസ്രയേൽ പ്രസിഡന്റ് മൊഷെ കാറ്റ്സാവിന്റെ സാന്നിദ്ധ്യത്തിലും പ്രതിഷേധിച്ചാണ് ജെറുസലേമിൽ നടന്ന ചടങ്ങ് ഹിഗ്ഗ്സ് ബഹിഷ്കരിച്ചത്.
യുക്തിവാദിയായ ഹിഗ്ഗ്സ്, ഹിഗ്സ് ബോസോൺ കണികയെ  ദൈവകണികയെന്നു വിളിക്കുന്നതിലെ അസംതൃപ്തി പ്രകടിപ്പിച്ചിട്ടുണ്ട്.
## പുരസ്കാരങ്ങൾ
*നോബൽ സമ്മാനം (2013) 
*എഡിൻബർഗ്ഗ് അവാർഡ് (2011)
*വുൾഫ് പ്രൈസ് (2004) നിരസിച്ചു
## അവലംബം

## പുറം കണ്ണികൾ
*
* Google Scholar List of Papers by PW Higgs
* BBC profile of Peter Higgs
* A photograph of Peter Higgs , Photographs of Peter Higgs, June 2008
* The god of small things - An interview with Peter Higgs in The Guardian
* Peter Higgs: the man behind the boson  - An article in the PhysicsWeb about Peter Higgs
* Higgs v Hawking: a battle of the heavyweights that has shaken the world of theoretical physics - An article on the debate between Peter Higgs and Stephen Hawking about the existence of the Higgs boson
* My Life as a Boson  - A Lecture by Peter Higgs available in various formats
* blog of an interview
* Physical Review Letters - 50th Anniversary Milestone Papers
* In CERN Courier, Steven Weinberg reflects on spontaneous symmetry breaking 
* Physics World, Introducing the little Higgs 
* Englert-Brout-Higgs-Guralnik-Hagen-Kibble Mechanism on Scholarpedia
* History of Englert-Brout-Higgs-Guralnik-Hagen-Kibble Mechanism on Scholarpedia
* Sakurai Prize Videos

വർഗ്ഗം:ബ്രിട്ടീഷ് ഭൗതികശാസ്ത്രജ്ഞർ
വർഗ്ഗം:ഭൗതികശാസ്ത്രത്തിനുള്ള നോബൽ സമ്മാന ജേതാക്കൾ
വർഗ്ഗം:കോപ്ലി മെഡൽ നേടിയവർ
വർഗ്ഗം:1929-ൽ ജനിച്ചവർ
വെള്ളാർ നദി

തമിഴ്നാട്ടിലെ ചിത്രി മലനിരകളിൽ നിന്നും ഉത്ഭവിച്ച് കിഴക്കോട്ടൊഴുകുന്ന ഏതാനും ചെറു ജലപ്രവാഹങ്ങൾ ചേർന്ന് ഉണ്ടാകുന്ന ഒരു നദിയാണ് **വെള്ളാർ**.  850 ദശലക്ഷം ക്യു.മീറ്റർ പ്രതിവർഷം ജലപ്രവാഹമുള്ള ഈ നദിക്ക് 193 കിലോമീറ്റർ നീളമുണ്ട്. സേലം, കടലൂർ എന്നീ പ്രദേശങ്ങളിലൂടെ ഒഴുകി ചിദംബരത്തിനു സമീപം ഈ നദി ബംഗാൾ ഉൾക്കടലിൽ പതിക്കുന്നു. ഗോമുഖി, മണിമുക്താർ എന്നിവ ഈ നദിയുടെ പോഷകനദികളാണ്.

വർഗ്ഗം:തമിഴ്‌നാട്ടിലെ നദികൾ
ലൈലാഖാൻ

പ്രമുഖയായ ഒരു ബോളിവുഡ് നടിയായിരുന്നു **ലൈലാഖാൻ**
## ജീവിതരേഖ
പാകിസ്താനിൽ ജനിച്ച ലൈല മുംബൈയിലെത്തി ബോളിവുഡ് സിനിമകളിൽ സജീവമാകുകയായിരുന്നു. പിന്നീട് അധോലോക നായകൻ ദാവൂദ് ഇബ്രാഹിമിന്റെ സംഘത്തിലെ ഒരാളെ വിവാഹം കഴിച്ചു. രാജേഷ് ഖന്നയുമൊത്ത് ‘വഫ’ എന്ന ചിത്രത്തിലാണ് ലൈല അവസാനമായി അഭിനയിച്ചത്.
## അഭിനയിച്ച ചിത്രങ്ങൾ
*‘വഫ’, രാജേഷ് ഖന്നയുമൊത്ത് 
## വിവാദങ്ങൾ
ലൈല പാകിസ്താനു വേണ്ടി ചാരവൃത്തി നടത്തുന്നുവെന്ന സംശയവും പൊലീസിനുണ്ടായിരുന്നു. ഇതുമായി ബന്ധപ്പെട്ടു മുംബൈ തീവ്രവാദ വിരുദ്ധ സ്ക്വാഡ് അന്വേഷണം ആരംഭിച്ചിരുന്നു. ഈ പശ്ചാത്തലത്തിലാണു ലൈലയെ കാണാതായത്. 
## മരണം
11 മാസമായി കാണാതായ ബോളിവുഡ് നടി ലൈലാഖാൻ വെടിവെപ്പിൽ കൊല്ലപ്പെട്ടതായി ജമ്മുകശ്മീർ പൊലീസ് വെളിപ്പെടുത്തിയിരുന്നു. കുടുംബത്തോടൊപ്പമായിരുന്ന ലൈലയെ മുംബൈക്ക് പുറത്തുള്ള മൂന്ന് പേരാണ് വെടിവെച്ച് കൊന്നതെന്നും പൊലീസ് പറഞ്ഞു. മറ്റൊരു കേസുമായി ബന്ധപ്പെട്ട് രണ്ടാഴ്ച മുമ്പ് ജമ്മുവിൽ അറസ്റ്റിലായ ലൈലയുടെ കുടുംബ സൃഹൃത്ത് പർവേസ് താകിനെ ചോദ്യം ചെയ്തപ്പോഴാണ് ഇക്കാര്യം വ്യക്തമായത്. സ്വത്തു തർക്കത്തെ തുടർന്നാണ് ലൈല കൊല്ലപ്പെട്ടതെന്ന് ഇയാൾ പറഞ്ഞതായും പൊലീസ് അറിയിച്ചു.പർവേസും മറ്റൊരാളും ചേർന്ന് കഴിഞ്ഞ വർഷം ഫെബ്രുവരിയിൽ ലൈലയെയും കുടുംബാംഗങ്ങളെയും മുംബൈയിലെ അവരുടെ ഫ്ളാറ്റിൽ നിന്നും തട്ടിക്കൊണ്ടുപോയതായി ലൈലയുടെ പിതാവ് നാദിർ പട്ടേൽ പരാതി നൽകിയിരുന്നു. ഈ കേസിലാണ് പർവേസ് താകിനെ ഇപ്പോൾ അറസ്റ്റ് ചെയ്തിട്ടുള്ളത്.
## അവലംബം

## പുറം കണ്ണികൾ

വർഗ്ഗം:ഹിന്ദി ചലച്ചിത്രനടിമാർ
വർഗ്ഗം:ഇന്ത്യയിലെ അധോലോക കുറ്റകൃത്യങ്ങൾ
വർഗ്ഗം:1982-ൽ ജനിച്ചവർ
ഡക്കാത്ത്‌ലോൺ

**ഡക്കാത്ത്‌ലോൺ** ഒരു കായിക മത്സരമാണ്. പത്ത് ട്രാക്ക് ആൻഡ് ഫീൽഡ് ഇനങ്ങൾ ചേർന്നുള്ള കായികോത്സവമാണിത്. ഓരോ കായികതാരവും പത്തിനങ്ങളിൽ മത്സരിച്ചു വിജയിക്കുകയാണ് ഇതിന്റെ രീതി. പൊതുവേ രണ്ടു ദിവസങ്ങളിലായാണ് മത്സരം നടക്കുന്നത്. 

## ഒന്നാം ദിവസം
*നൂറു മീറ്റർ ഓട്ടം, 
*ലോംഗ്ജംപ് 
*16 പൗണ്ട് ഷോട്ട്പുട്ട് 
*ഹൈജമ്പ് 
*400 മീറ്റർ ഓട്ടം 
എന്നിവയിലാണ് മത്സരിക്കേണ്ടത്. 

## രണ്ടാം ദിവസം
*110 മീറ്റർ ഹർഡിൽസ് 
*ഡിസ്കസ് ത്രോ 
*പോൾവാൾട്ട് 
*ജാവലിൻ ത്രോ 
*1500 മീറ്റർ ഓട്ടം 
എന്നീ ഇനങ്ങളാണുണ്ടാവുക.

## നിബന്ധനകൾ

ഇന്റർനാഷണൽ അമച്വർ അത്‌ലറ്റിക് ഫെഡറേഷന്റെ നിബന്ധനകൾക്കനുസൃതമായാണ് മത്സരങ്ങൾ വിലയിരുത്തപ്പെടുന്നത്. ഓരോ ഇനത്തിനും 1 മുതൽ 1000 വരെ പോയിന്റുകൾ നൽകും. പത്തിനങ്ങളിലുമായി ഏറ്റവും കൂടുതൽ പോയിന്റ് നേടുന്ന ആളായിരിക്കും വിജയിയാകുന്നത്.

1912-ൽ ഡെക്കാത്ത്‌ലോൺ ഒളിമ്പിക്സിലും ഉൾപ്പെടുത്തപ്പെട്ടു. 1915-ലാണ് പ്രഥമ യു. എസ്. ഡെക്കാത്ത്‌ലോൺ ചാമ്പ്യൻഷിപ്പ് നടന്നത്. 1936 വരെ ഇത് ഏകദിന മത്സരമായിരുന്നു. 1936-ൽ ദ്വിദിന മത്സരമാക്കി മാറ്റി.

ജിം തോർപ്പായിരുന്നു പ്രഥമ ഒളിമ്പിക്സ് ഡെക്കാത്ത് ലോൺ ജേതാവ്. 1963-ൽ തായ്‌വാനിലെ ഡി. കെ. യാങ് 9,121 പോയിന്റ് കരസ്ഥമാക്കിക്കൊണ്ട് 9,000 പോയിന്റ് കടക്കുന്ന പ്രഥമ അത്‌ലറ്റ് എന്ന ഖ്യാതി നേടി.

## അവലംബം

## പുറത്തേക്കുള്ള കണ്ണികൾ
*http://in.reuters.com/article/2012/06/24/oly-us-athl-record-idINDEE85N00H20120624
*http://www.sdcoe.net/ad/

വർഗ്ഗം:കായികമത്സരങ്ങൾ
വർഗ്ഗം:ട്രാക്ക് ആൻഡ് ഫീൽഡ് മത്സരങ്ങൾ
വൈപ്പാർ നദി

തമിഴ്നാട്ടിലെ ഒരു നദിയാണ് **വൈപ്പാർ**. ശ്രീവള്ളിപ്പുത്തൂർ, രാജപാളയം എന്നീ പട്ടണങ്ങൾക്ക് പടിഞ്ഞാറു സ്ഥിതിചെയ്യുന്ന മലകളിൽ നിന്നും ഉത്ഭവിക്കുന്ന മൂന്നു പ്രധാന ഒഴുക്കുകൾ ചേർന്നുണ്ടാകുന്ന നദിയാണിത്. സേത്തൂർ പട്ടണത്തിനു സമീപത്തു കൂടി തെക്കോട്ടൊഴുകി മാന്നാർ ഉൾക്കടലിൽ ഈ നദി ചേരുന്നു. 130 കിലോമീറ്റർ നീളമുള്ള ഈ നദിയിൽ പ്രതിവർഷം ശരാശരി 530 ദശലക്ഷം ക്യു.മീറ്റർ ജലപ്രവാഹം ഉണ്ടാകുന്നു.

വർഗ്ഗം:തമിഴ്‌നാട്ടിലെ നദികൾ
ഹിരൺ ഭട്ടചാര്യ

ആധുനിക അസമിയാ കവിതയിൽ പരീക്ഷണങ്ങൾ നടത്തിയ പുതു കവികളുടെ കൂട്ടത്തിൽ ശ്രദ്ധേയനാണ് **ഹിരൺ ഭട്ടാചാര്യ** (1931 - 4 ജൂലൈ 2012). സാഹിത്യ അക്കാദമി പുരസ്കാരം നേടിയിട്ടുണ്ട്. 
## ജീവിതരേഖ
## കൃതികൾ
## കവിതാ സമാഹാരങ്ങൾ
*രൌദ്രോ കമോണ*Roudro Kamona* (1968)
*കൊബ്ദാർ റോഡ്*Kobitar Rod* (1976)
*തുമാർ ബാഹി*Tumar Bahi*
*'സ്കുഗോന്തി പൊഖില'Xugondhi Pokhilaa* (1981) 
*മോർ ദേശ് ആറു മോർ പ്രേമോർ കബിത*Mor Desh aru Mor Premor Kobita* (1972)
*ബിബിനോ ദിനോർ കൊബിത*Bibhinno Dinor Kobita* 
*ഷൊയ്ചോർ പോതാർ മാനു*Shoichor Pothar Manuh* (1991)
* മൂർ പ്രിയോ ബോർണോമാല*Mur Prio Bornomala* (1995)
* ബൽപുവാർ ബുക*Bhalpuwar Buka Mati*' (1995)
* ബൽപുവാർ ദിക്കൌ ബദിരെ*Bhalpuwar Dikcou Batere* (2000)

; നഴ്സറിപ്പാട്ടുകൾ
* ലോറാ ദെമാലി*Lora Dhemali*  (1991) 
* ആക്കോൺ ദെമാലി*Akon Dhemali'' (1991)

; മറ്റുള്ളവ-
* പഴമ്പാട്ടുകൾ
* ജോനാകി മോൻ ഓ ഓൻയാന്യോ Jonaki Mon O Onyano etc.

## പുരസ്കാരങ്ങൾ
# ബിഷ്ണു റവ ബോട്ടാ Bishnu Rava Bota, 1958
# രാജാജജി പുരസ്കാരം Rajaji Puroskar, 1984-85 awarded by Bharatiya Bidya Bhawan
# സോവിയറ്റ് ദേഷ് നെഹ്റു ബോത്താ Soviet Desh Neheru Bota, 1987
# സാഹിത്യ അക്കാദമി അവാർഡ് Sahitya Akademi Award, 1992 
# ആസ്സാം ഉപോത്യോകാ സാഹിത്യ ബോത്താ Asom Upotyoka Sahitya Bota, (ആസ്സാം വാലി സാഹിത്യ പുരസ്കാരം) 2000

## അവലംബം

## പുറം കണ്ണികൾ
* His Poems at Xofura 
* Oxom Yearbook 2003, Xoraaighaat Prokaaxon, December 2003
; ശബ്ദ കണ്ണികൾ
* [Some of his poems in audio format sung by [Pulok Benarjee]]
; പുസ്തകം തിരയുന്നതിന്
* Encyclopaedia of Indian Literature: A-Devo - Google Books Result

വർഗ്ഗം:അസ്സമീസ് കവികൾ
വർഗ്ഗം:1931-ൽ ജനിച്ചവർ
വർഗ്ഗം:ജനിച്ച ദിവസം അറിയാത്ത ജീവചരിത്രലേഖനങ്ങൾ
വർഗ്ഗം:2012-ൽ മരിച്ചവർ
വർഗ്ഗം:ജൂലൈ 4-ന് മരിച്ചവർ
എളംകുളം

കൊച്ചി കോർപ്പറേഷനിലെ ഒരു ഡിവിഷനാണ് **എളംകുളം**. () 

കോർപ്പറേഷനിലെ 54-ആം ഡിവിഷനാണ് എളംകുളം. എറണാകുളം സൗത്ത് റെയിൽവേ സ്റ്റേഷനു കിഴക്കൂടിയൊഴുകുന്ന പേരണ്ടൂർ കനാലിനു കിഴക്കും സഹോദരൻ അയ്യപ്പൻ റോഡിനു വടക്കും ഫാത്തിമാ ചർച്ച് റോഡിനു പടഞ്ഞാറും കതൃക്കടവു് റെയിൽവേ ലൈനിനു തെക്കുമായി എളംകുളം സഥിതി ചെയ്യുന്നു. എളംകുളം വില്ലേജ് ഓഫീസും എളംകുളം ഇന്ദിരാഗാന്ധി ഹോസ്പിറ്റലും ഈ മേഖലയിൽ സ്ഥിതി ചെയ്യുന്നു.

അടുത്ത കാലത്തായി എളംകുളത്തുള്ള കടവന്ത്ര ജംഗ്ഷൻ (കടവന്ത്രയ്ക്കു തിരിയുന്ന ജംഗ്ഷൻ ) കടവന്ത്രയെന്ന പേരിൽ എഴുതപ്പെടുകയും, എളംകുളം ദേശത്തെത്തന്നെ കടവന്ത്രയെന്നു പുനർനാമകരണം ചെയ്തു എളംകുളത്തെ തമസ്കരിക്കുവാൻ ഭരണ തലത്തിൽ തന്നെ ശ്രമം നടക്കുന്നതായി കാണുന്നു . 

## പുറത്തേക്കുള്ള കണ്ണികൾ

വർഗ്ഗം:കൊച്ചിയുടെ പ്രാന്തപ്രദേശങ്ങൾ
ഘണ്ഡശാല വെങ്കിടേശ്വര റാവു

തെലുങ്ക്, തമിഴ്, കന്നഡ, മലയാളം, തുളു, ഹിന്ദി എന്നീ ഭാഷകളിലായി പതിനായിരത്തിലധികം ഗാനങ്ങൾ ആലപിച്ചിട്ടുള്ള ചലച്ചിത്രപിന്നണിഗായകനും സംഗീതഞ്ജനുമായിരുന്നു**ഘണ്ഡശാല** എന്ന **ഘണ്ഡശാല വെങ്കടേശ്വരറാവു** (, 4 ഡിസംബർ 1922 - 11 ഫെബ്രുവരി 1974).  പത്മശ്രീ പുരസ്കാരം ലഭിച്ച ഘണ്ഡശാലയുടെ സ്മരണാർഥം ഒരു സ്റ്റാമ്പും പുറത്തിറക്കിയിട്ടുണ്ട്. തിരുമല തിരുപ്പതി ദേവസ്ഥാനത്തിന്റെ ആദ്യ ആസ്ഥാനഗായകനായിരുന്നു.
## ജീവിതരേഖ
ഘണ്ഡശാല വെങ്കടേശ്വരറാവു എന്ന ഘണ്ഡശാല ആന്ധ്രപ്രദേശിൽ കൃഷ്ണ ജില്ലയിലെ ചൌതപ്പള്ളിയിൽ പ്രാദേശികഗായകനായ ശൂരയ്യയുടെ മകനായി ഒരു ബ്രാഹ്മണകുടുംബത്തിൽ 1922 ഡിസംബർ നാലാം തീയതി ജനിച്ചു.  ചെറുപ്പത്തിലെ അച്ഛനെ നഷ്ടപ്പെട്ട അദ്ദേഹം, അതിനുശേഷം അമ്മാവനായ പിച്ചി രാമയ്യയുടെ സംരക്ഷണയിൽ വളർന്നു. നൂറിലധികം ചിത്രങ്ങൾക്ക് സംഗീതസംവിധാനവും നിർവഹിച്ചു. പത്രയണി സീതാരാമശാസ്ത്രിയുടെ ശിക്ഷണത്തിൽ സംഗീതമഭ്യസിച്ചു. വിജയനഗരത്തിലെ മഹാരാജാ ഗവണ്മെന്റ് കോളേജ് ഫോർ മ്യൂസിക് ആൻഡ് ഡാൻസിൽ വീട്ടുകാരറിയാതെ പോയി ചേർന്നു. ഒരുപാട് കഷ്ടപ്പാടുകൾക്കു ശേഷം സംഗീത വിദ്വാൻ പട്ടം ലഭിച്ചു. 1942 ൽ ക്വിറ്റ് ഇൻഡ്യാ മൂവ്മെന്റിൽ പങ്കെടുത്ത് ആലിപ്പൂർ ജയിലിലടയ്ക്കപ്പെട്ടു. ജയിൽ‌വാസത്തിനു ശേഷമാണ് ആകാശവാണിയിലും എച്ച്.എം.വി യിലുമായി നിരവധി ഗാനങ്ങൾ ആലപിക്കുന്നത്. ‘സീതാരാമ ജനനം‘ എന്ന ചിത്രത്തിൽ കോറസ് പാടിയാണ് സിനിമാഗാനരംഗത്തേക്ക് പ്രവേശം. അതിൽ അഭിനയിക്കുകയും ചെയ്തു. പിന്നീട് ‘ബാലരാജു‘, കീലുഗുറ് റം ‘ എന്നീ ചിത്രങ്ങളിലെ ഗാനങ്ങളോടെ പ്രശസ്തനായി. ഓരോ ചിത്രത്തിലെ നായകനു വേണ്ടിയും വ്യത്യസ്ത ആലാപന രീതികൾ സൃഷ്ടിച്ച് ഘണ്ഡശാല ശ്രോതാക്കളെ അൽഭുതപ്പെടുത്തി. നായകൻ തന്നെയാണ് പാടുന്നതെന്ന തോന്നൽ കാണികളെയും അൽഭുതപ്പെടുത്തി. ആദ്യമായി ഒരു ഗാനത്തിന് സംഗീതം നൽകിയ ചിത്രം ‘ലക്ഷ്മമ്മ’ യാണ്. എന്നാൽ ഒരു ചിത്രത്തിലെ മുഴുവൻ ഗാനങ്ങൾക്കും സംഗീതം നൽകുന്നത് ‘മനദേശം’ എന്ന ചിത്രത്തിനാണ്.എൻ റ്റി രാമറാവുവിന്റെ ആദ്യചിത്രം കൂടിയായിരുന്നു അത്. തുടർന്ന് ‘മായാബസാർ ‘,ലവകുശ’ തുടങ്ങി ഒട്ടനേകം ചിത്രങ്ങളിലൂടെ അദ്ദേഹം തന്റെ സംഗീതവും സ്വരവും ആസ്വാദകർക്കു സമർപ്പിച്ചു. അർബുദം ബാധിച്ച് ചികിത്സയിലായിരുന്ന അദ്ദേഹം 1974 ഫെബ്രുവരി 11-ന് അമ്പത്തിയൊന്നാം വയസ്സിൽ  മദിരാശിയിൽ വച്ച് അന്തരിച്ചു.

സാവിത്രിയാണ് ഭാര്യ. നാലാണ്മക്കളും നാലു പെണ്മക്കളും ഉണ്ട്.
## മലയാള ഗാനങ്ങൾ
മലയാളത്തിൽ അദ്ദേഹം ‘ജീവിതനൗക’, ‘അമ്മ’,’ആത്മസഖി’, ലോകനീതി’‘ആശാദീപം’, ‘നാട്യതാര’ എന്നീ ചിത്രങ്ങൾക്കുവേണ്ടി ഗാനങ്ങൾ ആലപിച്ചിട്ടുണ്ട്. പി ലീലയ്ക്ക് തെലുങ്കിൽ ധാരാളം അവസരങ്ങൾ നൽകിയത് ഘണ്ഡശാലയാണ്.
## പുരസ്കാരങ്ങളും ആദരവും
*പത്മശ്രീ
ഐക്യരാഷ്ട്രസഭാസ്ഥാനത്ത് അദ്ദേഹം സംഗീതം അവതരിപ്പിച്ചിട്ടുണ്ട്. ആന്ധ്രപ്രദേശ് സർക്കാർ 1970 ൽ സിൽ‌വർ ജൂബിലി സെലിബ്രേഷൻസ് ഓഫ് ഘണ്ഡശാല ഹൈദരാബാദിലെ ലാൽബഹദൂർ സ്റ്റേഡിയത്തിൽ സംഘടിപ്പിച്ച് അദ്ദേഹത്തെ ആദരിച്ചു.
## അവലംബം

## പുറം കണ്ണികൾ

* Ghantasala's homepage
* VAK Rao on Ghantasala
* Ghantasala-The Legend Online Music Collection 
* To listen and download ghantasala Tamil old songs in mp3 கண்டசாலா பாடிய கனிரச
* கானங்களைக் கேட்டு ரசிக்க..
* ghantasala.24by7music.com (songs) 
* Bhagavadh Geetha by Ghantasala 
* Videos of Ghantasala Telugu Songs 
* Unforgettable Ghantasala (1922-1974) by '''Sreenadh Jonnavithula''', Telugu Literacy and Cultural Association, NY 

വർഗ്ഗം:1922-ൽ ജനിച്ചവർ
വർഗ്ഗം:1974-ൽ മരിച്ചവർ
വർഗ്ഗം:ഡിസംബർ 4-ന് ജനിച്ചവർ
വർഗ്ഗം:ഫെബ്രുവരി 11-ന് മരിച്ചവർ
വർഗ്ഗം:പത്മശ്രീ പുരസ്കാരം ലഭിച്ചവർ
വർഗ്ഗം:മലയാളചലച്ചിത്രപിന്നണിഗായകർ
വർഗ്ഗം:തെലുഗു ചലച്ചിത്രപിന്നണിഗായകർ
വർഗ്ഗം:തമിഴ് ചലച്ചിത്രപിന്നണിഗായകർ
വർഗ്ഗം:ഹിന്ദി ചലച്ചിത്രപിന്നണിഗായകർ
വർഗ്ഗം:തുളു ചലച്ചിത്രപിന്നണിഗായകർ
മിച്ചമൂല്യം

കാൾ മാർക്സ് ആവിഷ്കരിച്ച പ്രസിദ്ധമായ സാമ്പത്തികശാസ്ത്ര സിദ്ധാന്തമാണ് **മിച്ചമൂല്യ സിദ്ധാന്തം**. ഈ സിദ്ധാന്തപ്രകാരം "സാമൂഹ്യമായി സൃഷ്ടിക്കപ്പെടുന്ന, ഉത്പാദകരുടെ ഉപജീവനത്തിന് ആവശ്യമായതിലുപരിയായ  മൂല്യമാണ് മിച്ചമൂല്യം."  മിച്ചമൂല്യം എന്ന പദം മാർക്സിന്റെ കണ്ടുപിടിത്തമല്ലെങ്കിലും ഈ ആശയം വികസിപ്പിച്ചത് അദ്ദേഹമാണ്. അതേസമയം, അദ്ധ്വാനമാണ് മൂല്യത്തിന്റെ അടിസ്ഥാനം എന്ന ആശയം മുന്നോട്ടുവെച്ചത് ആഡം സ്മിത്ത്, ഡേവിഡ് റിക്കാർഡോ തുടങ്ങിയ സാമ്പത്തികശാസ്ത്രജ്ഞരായിരുന്നു.

ഒരു ചരക്കിന്റെ ഉത്പാദനത്തിനായി ഉപയോഗിച്ചിരിക്കുന്ന അദ്ധ്വാനസമയമാണ്  അതിന്റെ മൂല്യം നിർണ്ണയിക്കുന്നത്. ഉത്പന്നത്തിൽ ഈട്ടം കൂടുന്ന, ഉത്പാദകരുടെ, വിലനൽകാത്ത അദ്ധ്വാനസമയമാണ് മിച്ചമൂല്യം. മുതലാളിത്ത സമൂഹത്തിൽ ഈ മിച്ചമൂല്യം ലാഭത്തിന്റെ രൂപത്തിൽ മുതലാളിമാർ കൈക്കലാക്കുന്നു. ഉത്പാദനോപാധികളുടെ ഉടമസ്ഥത സ്വകാര്യ സ്വത്തിന്റെ രൂപത്തിൽ മുതലാളിമാർ കയ്യടക്കിവെച്ചിരിക്കുന്നതിനാൽ, ഉത്പാദനോപാധികളുടെ ഉടമസ്ഥതയില്ലാത്ത തൊഴിലാളികൾക്ക്, ഉപജീവനത്തിനായി, അവരുടെ അദ്ധ്വാനം മുതലാളിമാർക്ക് വിൽക്കുകയല്ലാതെ വേറെ നിവർത്തിയില്ലതെ വരുന്നു.   "രാഷ്ട്രീയ സമ്പദ്‌വ്യവസ്ഥാ വിമർശനത്തിന് ഒരു സംഭാവന" (A Contribution to the Critique of Political Economy - 1859) എന്ന തന്റെ കൃതിയിലാണ് മാർക്സ് മിച്ച മൂല്യത്തെക്കുറിച്ചുള്ള ആശയങ്ങൾ ആദ്യമായി മുന്നോട്ടുവെയ്കുന്നത്. 

## ഉദാഹരണം
ഒരു തൊഴിലാളി കാർ നിർമ്മിക്കുന്നതിന് വേണ്ടി പണിയെടുക്കുന്നുവെന്ന് കരുതുക. നാല് മണിക്കൂർ പണിയെടുക്കുമ്പോഴേക്കും അവന് കിട്ടുന്ന കൂലിക്ക് തുല്യമായ പണി അവൻ എടുത്തിരിക്കും എന്നും സങ്കൽപ്പിക്കുക. ഈ കൂലി എന്നത് അവന്റെ ഉപജീവിനത്തിന് (നിത്യച്ചെലവിന്) ആവശ്യമായ വരുമാനവുമാകുന്നു. എന്നാൽ നാലുമണിക്കൂറായപ്പോൾ, "നിങ്ങൾ എനിക്കുതന്ന കൂലി ഇപ്പോൾ മുതലായി" എന്ന് തൊഴിലാളി പറയുമ്പോൾ മുതലാളി: "വരട്ടെ എട്ടുമണിക്കൂർ സമയത്തേക്ക് നിന്റെ അദ്ധ്വാന ശക്തി എന്റെതാണ്, പണിടെയെടുക്ക്" എന്ന് പറയും.  ഇവിടെ ആദ്യ ആദ്ധ്വാനം "ആവശ്യമുള്ള അദ്ധ്വാനവും" രണ്ടാമത്തേത് "മിച്ചമുള്ള അദ്ധ്വാനവുമാണെന്ന്" മാർക്സ് പറയുന്നു.

അതായത്, ആദ്യ നാലുമണിക്കൂർ സമയം തൊഴിലാളി പണിയെടുത്തത് അവനുവേണ്ടിയാണ്. അവന്റെ കുടുംബത്തെ സംരക്ഷിക്കാൻ വേണ്ടി, നിത്യനിദാനചെലവുകൾ നടത്തുവാൻ വേണ്ടിയുള്ള കൂലി അതിൽ നിന്ന് ലഭിക്കുന്നു. ശേഷിക്കുന്ന നാലുമണിക്കൂർ ജോലി മുതലാളിക്ക് വേണ്ടിയാണ് പണിയെടുക്കുന്നത്. അതിലൂടെ കുന്നുകൂടുന്ന മൂല്യത്തെ മുതലാളി ലാഭമെന്ന് വിളിക്കുന്നു.

വർഗ്ഗ വിഭജിതമായ എല്ലാ വ്യവസ്ഥയിലും - അടിമത്തത്തിലും, ഫ്യൂഡലിസത്തിലും മുതലാളിത്തത്തിലും - മിച്ചമൂല്യത്തിന് വേണ്ടിയുള്ള ഈ അധിക അദ്ധ്വാനം കാണാം. എന്നാൽ മുതലാളിത്തത്തിൽ മിച്ചഅദ്ധ്വാനത്തെ മനസ്സിലാക്കാൻ കഴിയാത്ത തൊഴിലാളി " എട്ടുമണിക്കൂർ ജോലിക്കുള്ള ന്യായമായ കൂലി ലഭിക്കുന്നു" എന്ന ധാരണയിലാണ് കഴിയുന്നത്. 

## അവലംബം

വർഗ്ഗം:സാമ്പത്തികശാസ്ത്ര സിദ്ധാന്തങ്ങൾ
വർഗ്ഗം:മാർക്സിസ്റ്റ് പദാവലി
കവിയൂർ രേവമ്മ

മലയാളചലച്ചിത്രപിന്നണിഗായികയും കർണാടക സംഗീതജ്ഞയുമായിരുന്നു **കവിയൂർ രേവമ്മ** എന്നറിയപ്പെടുന്ന **ഡോ. സി.കെ. രേവമ്മ** (ജീവിതകാലം:14 ഏപ്രിൽ 1930 - 12 മേയ് 2012)

## ജീവിതരേഖ
1930 ഏപ്രിൽ 14ന്‌ കവിയൂരിലാണ്‌ രേവമ്മ ജനിച്ചത്‌. തിരുവനന്തപുരം സംഗീത കോളജിൽ നിന്ന്‌ ഗാനഭൂഷണം പാസായി. തിരുവനന്തപുരം വുമൺസ്‌, ചെന്നൈ സ്റ്റെല്ല മരിയ കോളജ്‌ എന്നിവിടങ്ങളിൽ നിന്ന്‌ സർവകലാശാലാ വിദ്യാഭ്യാസം പൂർത്തിയാക്കി. കാലിഫോർണിയ സർവകലാശാലയിൽ ഇന്ത്യൻ സംഗീത വിഭാഗം മേധാവിയായി സേവനമനുഷ്ഠിച്ചിട്ടുണ്ട്‌. തൃശൂർ ഗവൺമെന്റ്‌ കോളജ്‌ പ്രിൻസിപ്പലായിരുന്നു. ദേശീയ അവാർഡ്‌ നേടിയ നീലക്കുയിൽ എന്ന ചിത്രത്തിൽ ഗാനങ്ങൾ ആലപിച്ചിട്ടുണ്ട്‌.1950ൽ ശശീധരൻ എന്ന ചിത്രത്തിലെ ഗാനമാലപിച്ചാണ് ചലച്ചിത്രപിന്നണിഗായികയായി അരങ്ങേറിയത്. മുടിയനായ പുത്രൻ, ശബരിമല സ്വാമി അയ്യപ്പൻ തുടങ്ങി ഇരുപതോളം ചിത്രങ്ങളിൽ പാടിയിട്ടുണ്ട്.

## കവിയൂർ രേവമ്മ ആലപിച്ച മലയാളം പാട്ടുകളുടെ പട്ടിക
*ഓണത്തുമ്പീ ഓണത്തുമ്പീ 
*അടി തൊഴുന്നേനംബികേ 
*അൻപു തൻ പൊന്നമ്പലത്തിൽ 
*എന്നിനി ഞാൻ നേടും 
*മലയാളമലർവാടിയേ 
*അമ്മ താൻ പാരിൽ 
*ദൈവമേ കരുണാസാഗരമേ 
*കലിതകലാമയ 
*ആശ തകരുകയോ 
*പിച്ചകപ്പൂ ചൂടും 
*ചഞ്ചല ചഞ്ചല സുന്ദരപാദം
## പുരസ്കാരങ്ങൾ
*കേരള സംഗീത നാടക അക്കാദമിയുടെ ലളിതഗാന ശാഖയിലെ പുരസ്കാരം (1975)
## അവലംബം

## പുറം കണ്ണികൾ

വർഗ്ഗം:1930-ൽ ജനിച്ചവർ
വർഗ്ഗം:2007-ൽ മരിച്ചവർ
വർഗ്ഗം:ഏപ്രിൽ 14-ന് ജനിച്ചവർ
വർഗ്ഗം:മേയ് 12-ന് മരിച്ചവർ
വർഗ്ഗം:മലയാളചലച്ചിത്രപിന്നണിഗായകർ
വർഗ്ഗം:കേരള സംഗീത നാടക അക്കാദമി പുരസ്കാരം ലഭിച്ചവർ
വർഗ്ഗം:കേരള സർവ്വകലാശാലയിലെ പൂർവ്വ വിദ്യാർത്ഥികൾ
വർഗ്ഗം:വനിതാ കർണ്ണാടകസംഗീതജ്ഞർ
ജയദേവൻ (നോവലിസ്റ്റ്)

മലയാള സാഹിത്യ  രംഗത്തെ ശ്രദ്ധേയനായ നോവലിസ്റ്റും ചെറുകഥാകൃത്തുമായിരുന്നു **ജയദേവൻ** എന്ന തൂലികാനാമത്തിൽ അറിയപ്പെടുന്ന **പാമടത്ത് ജനാർദ്ദനമേനോൻ**  
## ജീവിതരേഖ
1964 ആഗസ്തിൽ കേന്ദ്ര ഗവൺമെന്റിന്റെ കീഴിലുള്ള നിയമമന്ത്രാലയത്തിൽ ചേർന്നു. അവിടെ അഡീഷണൽ ലെജിസ്ലേറ്റീവ് കൗൺസൽ ആയിരിക്കുമ്പോൾ ഇൻകംടാക്‌സ് അപ്പലറ്റ് ട്രിബ്യൂണൽ ജുഡീഷ്യൽ മെമ്പറായി. കോമൺവെൽത്ത് സെക്രട്ടേറിയറ്റ് നിയമിച്ച ലീഗൽ എക്‌സ്​പർട്ട് എന്ന നിലയിൽ ഗയാന ഗവൺമെന്റിന്റെ ഉപദേശകനായും പ്രവർത്തിച്ചിട്ടുണ്ട്. ഗയാനയിലെ കാൽനൂറ്റാണ്ടുകാലത്തെ രാഷ്ട്രീയ സാമൂഹിക രംഗങ്ങളിലെ എല്ലാ ചലനങ്ങൾക്കും സാക്ഷിയായിരുന്നു മേനോൻ. വെറുമൊരു നിയമോപദേഷ്ടാവിനപ്പുറമുള്ള ഒരടുപ്പം അദ്ദേഹത്തിന് അവിടത്തെ ഭരണാധികാരികളുമായുണ്ടായിരുന്നു. ബ്രിട്ടീഷ് ഭരണത്തിൽനിന്ന് മോചനം നേടാനുള്ള ഗയാനക്കാരുടെ നീണ്ട സമരത്തിന്റെ മുമ്പിലുണ്ടായിരുന്ന ഛെദ്ദിജഗനുമായും പത്‌നി ജാനറ്റ് ജഗാനുമായും അടുത്ത സൗഹൃദമുണ്ടായിരുന്നു. 2012 ജൂലൈ മാസം അഞ്ചാം തീയതി 82ആം വയസ്സിൽ അന്തരിച്ചു. 

ഭാര്യ: ചന്ദ്രിക മേനോൻ. മക്കൾ: അമ്മു മേനോൻ, കൃഷ്ണമേനോൻ, ദേവ്കുമാർ മേനോൻ

## പ്രധാന കൃതികൾ
*ഗോപുരദ്വാരത്തിൽ
*അഹംഭാവങ്ങൾ
*വൃശ്ചികക്കാറ്റിൽ
*ജയദേവന്റെ കഥകൾ ഹിന്ദി, ഗുജറാത്തി, പഞ്ചാബി, ഇംഗ്ലീഷ് എന്നീ ഭാഷകളിലേക്ക് വിവർത്തനം ചെയ്തിട്ടുണ്ട്.
## അവലംബം

## പുറം കണ്ണികൾ
*ജയദേവനെ ഓർക്കുമ്പോൾ - സേതു http://www.mathrubhumi.com/article.php?id=1696345

വർഗ്ഗം:മലയാളം നോവലെഴുത്തുകാർ
ഉഗാണ്ടയിലെ 22 രക്തസാക്ഷികൾ

ലഘുചിത്രം|സെന്റ് അസ്ഥി ശകലമുള്ള വെങ്കല റെലിക്വറി. കാൾ ലവാംഗ (സ്വകാര്യ ഉടമസ്ഥതയിലുള്ളത്)|ഇടത്ത്‌
പത്തൊൻപതാം നൂറ്റാണ്ടിൽ ആഫ്രിക്കയിൽ ഉഗാണ്ടയിലെ വാൻഗ രാജാവ് കൊലപ്പെടുത്തിയ 22 ക്രിസ്തുമതവിശ്വാസികളാണ് **ഉഗാണ്ടയിലെ 22 രക്തസാക്ഷികൾ** എന്നറിയപ്പെടുന്നത്. ക്രിസ്തുമതപ്രചാരണത്തെ എതിർത്തിരുന്ന രാജാവ് ജനങ്ങളിൽ ഭീതിയുളവാക്കാനാണ് ഇവരെ വിവിധ മാർഗ്ഗങ്ങളിലൂടെ കൊലപ്പെടുത്തിയത്. 1964-ൽ പോൾ ആറാമൻ മാർപ്പാപ്പ ഇവരെ രക്തസാക്ഷി വിശുദ്ധരായി പ്രഖ്യാപിച്ചു. 

വെറ്റ് ഫാദേഴ്സ് സൊസെറ്റി എന്ന സന്യാസി സമൂഹത്തിൽ നിന്നുള്ള ലൂർദൽ, ലിവിൻഹക് എന്നീ രണ്ടു പുരോഹിതരാണ് ഉഗാണ്ടയിൽ ആദ്യമായി പ്രേഷിത പ്രവർത്തനത്തിനായി എത്തിച്ചേർന്നത്. പട്ടിണിയിൽ മുഴുകി ജീവിച്ചിരുന്ന ജനതയുടെ ഇടയിലേക്കാണ് പുരോഹിതർ പ്രവേശിച്ചത്. മ്യൂടെസ എന്ന രാജാവായിരുന്നു അക്കാലത്ത് രാജ്യം ഭരിച്ചിരുന്നത്. രാജാവ് സന്തോഷപൂർവ്വമാണ് ഇരുവരെയും സ്വീകരിച്ചത്. പുരോഹിതർ പ്രേഷിത ദൗത്യം ആരംഭിക്കുകയും ചുരുങ്ങിയ വേളയിൽ നിരവധി ജനങ്ങളെ ക്രിസ്തു മതവിശ്വാസത്തിലേക്ക് നയിക്കുകയും ചെയ്തു. എന്നാൽ അക്കാലത്ത് രാജ്യത്ത് പ്രചാരത്തിലുണ്ടായിരുന്ന ചില മതനേതാക്കൾ ഈ നടപടിയെ ഏതിർത്തു. അക്കാരണത്താൽ രാജാവ് പുരോഹിതരെ പുറത്താക്കി. ഏതാനും വർഷങ്ങൾക്കു ശേഷം രാജാവിന്റെ മകൻ വാൻഗ അധികാരമേറ്റെടുത്തു. പുരോഹിതർക്കു രാജ്യത്തു തിരികെയെത്താൻ വാൻഗ അംഗീകാരം നൽകി. വീണ്ടും രാജ്യത്തു ക്രിസ്തുമതം പ്രചരിച്ചു തുടങ്ങി. മന്ത്രിസഭയിലെ പ്രധാനിയായിരുന്ന ജോസഫ് മുഗാസ വലിയൊരു വിഭാഗം ക്രൈതവരുടെ നേതൃസ്ഥാനവും വഹിച്ചിരുന്നു. മുഗാസ, രാജാവിനു പ്രിയനായിരുന്നെങ്കിലും ശത്രുപക്ഷത്തിന്റെ വാക്കു വിശ്വസിച്ച് രാജാവ് മുഗാസയെ ചുട്ടുകൊന്നു. ഇക്കാരണത്താൽ ക്രിസ്തുമത വിശ്വാസികൾ ഭയപ്പെടുമെന്നും വിശ്വാസം ഉപേഷിക്കുമെന്നും രാജാവ് കരുതി. എന്നാൽ, ഈ സംഭവത്തോടെ ജനങ്ങളുടെ വിശ്വാസം വർദ്ധിക്കുകയും നിരവധി ജനങ്ങൾ പുതിയതായി ക്രിസ്തുമതത്തിലേക്ക് പ്രവേശിക്കുകയും ചെയ്തു. ഈ സംഭവങ്ങളാൽ രാജാവ് തുടർച്ചയായി 22 പേരെ പല മാർഗ്ഗങ്ങളിലൂടെ കൊലപ്പെടുത്തി. തലയറുത്തും, അഗ്നിക്കിരയാക്കിയും ചിലരെ ഒരുമിച്ചും കൊലപ്പെടുത്തി. ഈ സംഭവത്തോടെയാണ് ഉഗാണ്ടയിൽ സഭ ശക്തിയാർജ്ജിച്ചത്. 1920 ജൂൺ 6-ന് ബെനഡിക്ട് പതിനഞ്ചാമൻ മാർപ്പാപ്പ 22 പേരെയും വാഴ്ത്തപ്പെട്ടവരായും 1964 ഒക്ടോബർ 18-ന് പോൾ ആറാമൻ മാർപ്പാപ്പ വിശുദ്ധരായും പ്രഖ്യാപിച്ചു. ജൂൺ മൂന്നിന് റോമൻ കത്തോലിക്കാ സഭ ഇവരുടെ ഓർമ്മയാചരിക്കുന്നു.

## അവലംബം

## പുറത്തേക്കുള്ള കണ്ണികൾ
* Charles Lwanga and Companions
*The Uganda Martyrs from the August 2008 issue of ''The Word Among Us'' magazine 
*
വർഗ്ഗം:റോമൻ കത്തോലിക്കാസഭയിലെ വിശുദ്ധർ
വർഗ്ഗം:ആംഗ്ലിക്കൻ സഭയിലെ വിശുദ്ധർ
വർഗ്ഗം:ലൂഥറൻ സഭയിലെ വിശുദ്ധർ
ഗൂഗിൾ ഡ്രൈവ്

ഗൂഗിൾ നിർമ്മിച്ച ഒരു ഓൺലൈൻ ബാക്ക് അപ്, സിങ്കിംഗ് സേവനമാണ് **ഗൂഗിൾ ഡ്രൈവ്** (ആംഗലേയം: Google Drive). 2012 ഏപ്രിൽ 24നാണ് ഗൂഗിൾ ഈ സേവനം പുറത്തിറക്കുന്നത്. ഗൂഗിൾ ഡോക്സിന്റെ സ്വാഭാവിക പരിണാമമായി ഇതിനെ വിലയിരുത്തപ്പെടുന്നു. ഉപയോക്താക്കൾക്ക് എല്ലാ വിധത്തിലുമുള്ള ഫയലുകൾ ശേഖരിച്ചുവെക്കാൻ ഗൂഗിൾ ഡ്രൈവ് സൗകര്യമൊരുക്കുന്നു. ഗൂഗിൾ ഇത്തരത്തിലൊരു ക്ലൗഡ് ശേഖരണസേവനം കൊണ്ടുവരുന്നു എന്നതിനെക്കുറിച്ച് 2006 മാർച്ച് മുതൽ തന്നെ ഊഹാപോഹങ്ങൾ നിലനിന്നിരുന്നു.

## സംഭരണം
സൗജന്യമായി അഞ്ച് ജിബി ക്ലൗഡ് സംഭരണസ്ഥലം ഗൂഗിൾ ഡ്രൈവ് നൽകുന്നു. പിക്കാസക്കും ഗൂഗിൾ ഡ്രൈവിനുമായി ഉപയോഗിക്കാനായി അധികസ്ഥലവും ലഭ്യമാണ്. മാസത്തിൽ 2.49 അമേരിക്കൻ ഡോളർ നൽകുക വഴി 25 ജിബി ലഭിക്കുമ്പോൾ മറ്റു ഡാറ്റാ പ്ലാനുകൾ വഴി 16 ടിബി വരെ ലഭിക്കും.

## ക്ലൈന്റ് സോഫ്റ്റ്‌വെയർ
ഉപയോക്താവിന്റെ കമ്പ്യൂട്ടറിൽ നിന്നും ഓൺലൈനായി സൂക്ഷിച്ചിരിക്കുന്ന ഫയലുകൾ നിയന്ത്രിക്കാനായി ഒരു ക്ലൈന്റ് സോഫ്റ്റ്‌വെയർ ആവശ്യമാണ്. ഈ സോഫ്റ്റ്‌വെയർ ഉപയോക്താവിന്റെ കമ്പ്യൂട്ടറിൽ ഇൻസ്റ്റാൾ ചെയ്യപ്പെടുകയും ഓൺലൈനിൽ സെർവറുമായി ആശയവിനിമയം നടത്തുകയും ചെയ്യും. സിംഗ്രണൈസേഷൻ, അപ് ലോഡിംഗ് എന്നിവ നിർവഹിക്കുന്ന സോഫ്റ്റ്‌വെയറാണിത്.

പുറത്തിറങ്ങിയ സമയത്ത് വിൻഡോസ്(എക്സ്. പിക്ക് മുകളിലുള്ള പതിപ്പുകൾക്ക്), മാക് ഓഎസ് ടെൻ(സ്നോ ലെപ്പേഡിന് ശേഷം ഇറങ്ങിയവക്ക്), ആൻഡ്രോയിഡ്(എക്ലയറിന് ശേഷമുള്ളവക്ക്), ഐഓഎസ്(മൂന്നാം പതിപ്പിനും അതിനു ശേഷമിറങ്ങിയവക്കും), ഗൂഗ്ൾ ക്രോം ബ്രൗസർ, ക്രോം ഓഎസ് എന്നിവക്കുള്ള ക്ലൈന്റ് സോഫ്റ്റ്‌വെയറാണ് ലഭ്യമായിരുന്നത്. ലിനക്സിനുള്ള ക്ലൈന്റ് സോഫ്റ്റ്‌വെയർ പണിപ്പുരയിലാണെന്ന് അനൗദ്യോഗികമായി അറിയിച്ചിട്ടുണ്ട്.

## ഗൂഗിൾ ഡോക്സ്
ഒരു സൗജന്യ ഓൺലൈൻ ഓഫീസ് സ്യൂട്ട് ആണ് ഗൂഗിൾ ഡോക്സ്. ഈ സേവനം ഡോക്യുമെന്റുകൾ നിർമ്മിക്കുന്നതൊടൊപ്പം മറ്റു ഉപയോക്താക്കളുമായി അവ പങ്കുവെക്കാനും അവസരം നൽകുന്നു. ആദ്യകാലത്ത് റൈറ്റ്ലി എന്നൊരു വേഡ് പ്രൊസസർ സോഫ്റ്റ്‌വെയറും സ്പ്രെഡ്ഷീറ്റ് സോഫ്റ്റ്‌വെയറായ ഗൂഗ്ൾ സ്പ്രഡ്ഷീറ്റും ആണ് ഗൂഗിൾ ഡോക്സ് എന്ന പേരിൽ ലഭ്യമായിരുന്നത്. ടോണിക് സിസ്റ്റംസ് നിർമ്മിച്ച പ്രസന്റേഷൻ സോഫ്റ്റ്‌വെയർ പിന്നീട് ഇതിനോട് കൂട്ടിച്ചേർത്തു. ആദ്യകാലത്ത് ഒരു ജിബി വരെയേ സ്റ്റോറേജ് അനുവദിച്ചിരുന്നുള്ളൂ, എന്നാൽ ഇപ്പോഴിത് അഞ്ച് ജിബിയാണ്. ഗൂഗിൾ ഡോക്സിന്റെ തനതായ ഫയൽഫോർമാറ്റ് ഉപയോഗിക്കുന്നവക്ക് ഇത് ബാധകമല്ല.

ജനപ്രിയമായ ക്ലൗഡ് സ്റ്റോറേജ് സവിശേഷത ഗൂഗിൾ ഡോക്സിനു പകരമായി വരുമെന്ന് വരുമെന്ന് ഗൂഗിൾ അറിയിച്ചിരുന്നു. ഈ സ്വാഭാവിക പരിണാമമായിരുന്നു ഗൂഗിൾ ഡ്രൈവ്. ഇപ്പോൾ ഗൂഗിൾ ഡോക്സ് ഗൂഗിൾ ഡ്രൈവിന്റെ ഭാഗമാണ്.

## അവലംബം


## പുറത്തേക്കുള്ള കണ്ണികൾ
*ഔദ്യോഗിക വെബ്സൈറ്റ്
*ഔദ്യോഗിക ക്ലൈന്റ് താൾ

വർഗ്ഗം:ഗൂഗിൾ സേവനങ്ങൾ
ഡെക്കാബോറേൻ

ബോറോണും ഹൈഡ്രജനും അടങ്ങുന്ന സംയുക്തമാണ് **ഡെക്കാബോറേൻ**. പേരു സൂചിപ്പിക്കുന്നതുപോലെ ഒരു തന്മാത്രയിൽ പത്ത് ബോറോൺ അണുക്കളുണ്ടായിരിക്കും. എന്നാൽ ഹൈഡ്രജൻ അണുക്കളുടെ എണ്ണം വ്യത്യസ്തമാവാറുള്ളതുകൊണ്ട് ആ വിവരം പേരിനൊപ്പം ചേർത്തിരിക്കും. അതായത് B10 H14 എന്ന സംയുക്തം ഡെക്കാബോറേൻ (14) ആണ്. ഡെക്കാബോറേൻ (8), (12), (16) എന്നിവയാണ് മറ്റു ഡെക്കാബോറേനുകൾ.

ഡെക്കാബോറേൻ (14) നിറമില്ലാത്ത പരലുകളാണ്. ഉരുകൽ നില 99.70C. സാധാരണ ഊഷ്മാവിൽ എത്ര കാലം വേണമെങ്കിലും വിഘടനം സംഭവിക്കാതെ ഇരിക്കും. 1700C -ൽ താഴെയുള്ള ഊഷ്മാവിലും ഗണ്യമായ തോതിൽ വിഘടനം സംഭവിക്കുന്നില്ല. ബോറാക്സിൽ നിന്ന് ഡൈബോറേൻ ഉണ്ടാവുന്നു. ഡൈബോറേനിന്റെ (B2 H6) താപിക വിഘടനം വഴി ഡെക്കാബോറേൻ (മറ്റ് ബോറേനുകളും) ലഭിക്കുന്നു.

പല വിധ വിഘടനങ്ങളും പോളിമറീകരണങ്ങളും ഉൾപ്പെടുന്നതാണ് ഈ പ്രക്രിയ. ഡെക്കാബോറേൻ (14) വിലപ്പെട്ട ഒരു ഇന്ധനമാണ്. കാർബണിക സംയുക്തങ്ങളുമായി മിശ്രണം ചെയ്ത് റോക്കറ്റ് ഇന്ധനമായി ഉപയോഗിക്കാറുണ്ട്. ഉയർന്ന ദഹനതാപം, നിർഗമന വാതകങ്ങളുടെ വളരെ ചെറിയ തന്മാത്രാഭാരം എന്നീ ഘടകങ്ങൾ ചേർന്ന് റോക്കറ്റ് എൻജിന് സവിശേഷമായ ആവേഗം നൽകുന്നു. തത്ഫലമായി മിസൈൽ ദീർഘദൂരത്തേക്ക് വിക്ഷേപിക്കപ്പെടുന്നു. 

## പുറത്തേക്കുള്ള കണ്ണികൾ
*http://www.organic-chemistry.org/chemicals/reductions/decaborane.shtm
*http://www.sigmaaldrich.com/catalog/product/aldrich/278815?lang=en&region=IN
*http://webbook.nist.gov/cgi/cbook.cgi?ID=17702-41-9&Units=SI 

വർഗ്ഗം:റോക്കറ്റ് ഇന്ധനങ്ങൾ
വർഗ്ഗം:ബോറോൺ സംയുക്തങ്ങൾ
വർഗ്ഗം:ഹൈഡ്രജൻ സം‌യുക്തങ്ങൾ
വർഗ്ഗം:ബോറേൻ
വർഗ്ഗം:ബോറേനുകൾ
എലെ, ഡെക്കാസെ

ഫ്രഞ്ച് രാജ്യതന്ത്രജ്ഞനായിരുന്ന **എലെ, ഡെക്കാസെ** 1780 സെപ്റ്റംബർ 28-ന് ജനിച്ചു. നിയമബിരുദമെടുത്തശേഷം 1806 മുതൽ ന്യായാധിപനായി സേവനമനുഷ്ഠിച്ചു തുടങ്ങി. ലൂയി XVIII-നെ പിന്തുണച്ചിരുന്ന ഡെക്കാസെ 1815 ജൂലൈയിൽ പൊലീസ് വകുപ്പിൽ പ്രിഫക്റ്റ് ആയി നിയമിതനായി. സെപ്റ്റ്ബറിൽ പൊലീസ് വകുപ്പിന്റെ മന്ത്രിയാകുവാനും സാധിച്ചു. ഈ കാലഘട്ടത്തിൽ മിതവാദി നേതാവായിത്തീർന്നിരുന്ന ഇദ്ദേഹം തീവ്രവാദികൾക്കു ഭൂരിപക്ഷമുണ്ടായിരുന്ന ചേംബർ ഒഫ് ഡെപ്യൂട്ടീസ് പിരിച്ചുവിടാൻ ചക്രവർത്തിയെ നിർബന്ധിച്ചു (1816 ആഗസ്റ്റ്). തുടർന്ന് ഒക്ടോബറിൽ നടന്ന തെരഞ്ഞെടുപ്പിൽ കൃത്രിമ മാർഗങ്ങളിലൂടെ മിതവാദികൾക്കു ഭൂരിപക്ഷം ലഭിക്കത്തക്ക സാഹചര്യമൊരുക്കി.

## ആഭ്യന്തര മന്ത്രിയായി

ജീൻ ഡിസ്സോളിന്റെ നേതൃത്വത്തിലുള്ള മന്ത്രിസഭയിൽ 1818-ൽ ഇദ്ദേഹം ആഭ്യന്തരകാര്യ മന്ത്രിയായി നിയമിതനായി. ചില ഭരണപരിഷ്കാരങ്ങൾ നടപ്പിലാക്കാനുള്ള ഇദ്ദേഹത്തിന്റെ ശ്രമം തീവ്രവാദികളുടെ എതിർപ്പുമൂലം ഫലവത്തായില്ല. രാഷ്ട്രീയമായ അഭിപ്രായവ്യത്യാസം മൂലം ഡിസ്സോൾ രാജിവച്ചപ്പോൾ 1819 നവംബർ 19-ന് ഡെക്കാസെയുടെ നേതൃത്വത്തിൽ പുതിയ മന്ത്രിസഭ നിലവിൽവന്നു. എന്നാൽ തീവ്രവാദി നേതാവായിരുന്ന ഡി ബാറിയുടെ മരണത്തിനുത്തരവാദി ഡെക്കാസെ ആണെന്ന് ആരോപണമുണ്ടായതോടെ 1820 ഫെബ്രുവരിയിൽ അധികാരമൊഴിയേണ്ടിവന്നു.

പിന്നീട് ഡെക്കാസെ പ്രഭു പദവിയിലേക്കുയർത്തപ്പെട്ടു. തുടർന്നിദ്ദേഹം ഇംഗ്ലണ്ടിലെ അംബാസഡറായി നിയമിതനായി. 1821-ൽ ഫ്രാൻസിൽ മടങ്ങിയെത്തി പ്രഭുസഭയിൽ അംഗമായിത്തുടർന്നു. 1860 ഒക്ടോബർ 24-ന് ഇദ്ദേഹം നിര്യാതനായി.

## പുറത്തേക്കുള്ള കണ്ണികൾ
*http://www.britannica.com/EBchecked/topic/154961/Elie-Duke-Decazes
*http://www.answers.com/topic/lie-duc-decazes

വർഗ്ഗം:1780-ൽ ജനിച്ചവർ
വർഗ്ഗം: 1860-ൽ മരിച്ചവർ
വർഗ്ഗം:സെപ്റ്റംബർ 28-ന് ജനിച്ചവർ
വർഗ്ഗം:ഒക്ടോബർ 24-ന് മരിച്ചവർ

വർഗ്ഗം:ഫ്രാൻസിന്റെ പ്രധാനമന്ത്രിമാർ
ഏറോബിക്സ്

ശരീരത്തിൽ ഓക്സിജന്റെ വിതരണവും ഉപയോഗവും വർദ്ധിപ്പിക്കുന്നതിനുവേണ്ടി തയ്യാറാക്കിയ ഒരുതരം ശാരീരിക വ്യായാമമാണ് **ഏറോബിക്സ്** (Aerobics). 'പ്രാണവായുവുമായി ബന്ധപ്പെട്ടത്' എന്നാണ് ഈ വാക്കിന്റെ അർത്ഥം. പേശികളുടെ ഉറപ്പിനുവേണ്ടിയുള്ള വ്യായാമമാണ് ഇത്. സമ്പൂർണ ഫിറ്റ്നെസ്സ് ആണ് ലക്ഷ്യം. ജോഗിങ്, സൈക്കിൾ ചവിട്ടൽ, നൃത്തം ചെയ്യൽ, തോണി തുഴയൽ, നീന്തൽ, പടി കയറൽ എന്നിവയെല്ലാം ഈ വ്യായാമ മുറയ്ക്ക് ഉദാഹരണങ്ങളാണ്. ശരീരഭാരം ക്രമീകരിക്കുന്നതിനും കരുത്തും, സഹനശക്തിയും നൽകുന്നതിനും ഇത്തരം വ്യായാമങ്ങൾ സഹായിക്കുന്നു. പേശികളെ ശക്തിപ്പെടുത്തുന്നതിനും വഴക്കം ലഭിക്കുന്നതിനും, ഹൃദയത്തിന്റെയും രക്തധമനികളുടെയും പ്രവർത്തനക്ഷമത മെച്ചപെടുത്തുന്നതിനും ഏറോബിക്സ് വ്യായാമമുറകളാണ് ഡോക്ടർമാർ നിർദ്ദേശിക്കുന്നത്. മാനസികാരോഗ്യം, ലൈംഗികാരോഗ്യം എന്നിവ കൈവരിക്കാനും ഇവ സഹായകരമാണ്. മിക്കപ്പോഴും സംഗീതത്തിന്റെ അകമ്പടിയോടുകൂടി ആയിരിക്കും ഈ വ്യായാമം ചെയ്യുന്നത്.  35 വയസ്സിനുമുകളിൽ പ്രായമുള്ളവരും ഹൃദ്രോഹികളും മേല്പറഞ്ഞ വ്യായാമം ചെയ്യുന്നതിനു മുമ്പായി ഒരു ഡോക്ടറുടെ അഭിപ്രായം തേടുന്നത് ഉചിതമാണ്.

## ചെയ്യുന്ന രീതി

മിക്കപോഴും ഒരു പരിശിലകന്റെ കിഴിൽ ഒരു കൂട്ടം ആളുകൾ ആണ് സാധാരണയായി പരിശീലനം നടത്തുക. എന്നിരുനനാലും ഒറ്റയ്ക്കും സംഗീതം ഇല്ലാതെയും ഇത് പരിശീലിക്കവുന്നതാണ്.

## ചരിത്രം
ഏറോബിക്സ് എന്ന വാക്കും ഈ വ്യായാമമുറയും വികസിപ്പിച്ചത് കെന്നെത്ത് കോപേർ എന്ന ഡോക്ടറും പൌലിനെ പോട്ടസ് എന്ന കേണലും ചേർന്നാണ് , ഇവർ രണ്ടുപേരും അമേരിക്കൻ എയർ ഫോള്സിലാണ് ജോലി ചെയുന്നത്.

## അവലംബം
* Cooper, Kenneth C. *The New Aerobics.* Eldora, Iowa: Prairie Wind.
* Donatelle, Rebecca J. *Health: The Basics*. 6th ed. San Francisco: Pearson Education, Inc. 2005.
* Exercite Glossary. Aerobic Exercise''. Exercite Glossary Definition: Aerobic Exercise
* Hinkle, J. Scott. ''School Children and Fitness: Aerobics for Life''.  Ann Arbor, MI: ERIC Clearinghouse on Counseling and Personnel Services.
 

വർഗ്ഗം:വ്യായാമമുറകൾ